Osamelosť škodí zdraviu. Poukazuje na to čoraz viac dôkazov

Vo Veľkej Británii zriadili Ministerstvo pre osamelosť.

Predstavte si 65-ročnú ženu, ktorá pravidelne chodí za svojím lekárom pre rôzne druhy bolesti. Raz sa môže posťažovať na bolesť chrbta, inokedy na bolesti hlavy, neskôr zas na celkovú slabosť. Jej lekár zakaždým vykoná prehliadku a pošle ju na testy, no nikdy nenájde niečo, čo by mohlo stáť za jej symptómami. Žena zakaždým odchádza frustrovaná s pocitom, že s jej bolesťou "sa nedá nič spraviť". Keby sme sa však pozreli hlbšie, zistili by sme, že žena prišla o svojho manžela pred piatimi rokmi a odvtedy žila sama. Všetky tri deti žijú na iných miestach. Aj keď na svoje vnúčatá nedá dopustiť, vídava ich iba raz ročne. Tých pár priateľov, čo má, stretáva tiež raz začas. Ak by ste sa jej spýtali, zrejme by odpovedala, že sa naozaj cíti osamelo. Toto je bežná situácia v ambulancii rodinného lekára. Pritom tieto nesprávne určené symptómy bez zjavnej príčiny môžu byť dôsledkom sociálnej izolácie a nudy. Výskumy ukazujú, že ľudia, ktorí sa cítia osamelo, majú viac zdravotných problémov, cítia sa zle a pravdepodobne aj zomierajú mladší. Psychiatria už dlho vie, že pocity všetkých druhov dokážu závažne ovplyvniť náš zdravotný stav. Zdá sa, že úrady to tiež začínajú brať vážne, vo Veľkej Británii už zriadili aj ministerstvo pre osamelosť. Malo to dobrý dôvod. V roku 2015 sa výskumníci z Brigham Young University pozreli na viacero štúdií o osamelosti a izolácii. Údaje od niekoľkých stoviek tisíc ľudí ukázali, že spoločenská izolácia spôsobovala 50 percentný nárast predčasných úmrtí. Osamelosť a spoločenská izolácia sa tiež spájajú so zvýšeným krvným tlakom, zvýšeným cholesterolom, depresiou a, aby toho nebolo málo, zníženými kognitívnymi zručnosťami a Alzheimerovou chorobou. Ľudia sa vyvinuli, aby žili v spoločnosti iných. V dávnych časoch sme boli lovcami a zberačmi v malých skupinkách, v ktorých spoločenská súdržnosť pomáhala chrániť pred predátormi. Byť osamote v divočine bez podpory je nebezpečné a stresujúce. Museli by ste sa mať neustále na pozore pred nebezpečenstvom, byť neustále pripravení na boj či útek. Krátko trvajúci stres môže byť zdravý. No z dlhodobého hľadiska sa z nekontrolovaného stresu stáva problém. Existujú pádne dôkazy, že chronický stres zvyšuje hladiny hormónu kortizolu v mozgu. Kortizol môže znížiť schopnosť organizmu reagovať na infekcie. Dokonca môže spôsobiť, že neuróny v mozgu sú menej aktívne a tiež aj smrť buniek. Prispieva k zápalom, ktoré sa spájajú s kardiovaskulárnymi ochoreniami, infarktom, hypertenzii a zrejme spôsobuje aj depresiu. Tak ako kedysi dávno osamelí ľudia v divočine, ten, kto sa cíti dlhodobo osamelo, si môže prejsť takýmito problémami. Osamelí ľudia sú vystresovaní väčšinu času. Zdá sa tiež, že aj hormón oxytocín zohráva rolu v spoločenskej izolácii. V médiách sa často oxytocín označuje ako hormón lásky. Aj keď je to prehnané, oxytocín sa týka aj vzťahov aj zbližovania. Napríklad po narodení sa vyššie hladiny oxytocínu spájajú s lepším zbližovaním matky a dieťaťa. Tiež sa zdá, že oxytocín sa spája so zníženým stresom, zníženými hladinami norepinefrínu, hormónu zodpovedajúcemu za rozhodnutie utiecť či bojovať, ale tiež aj za zníženie krvného tlaku a srdcového tepu, čo je opak ako pri kortizole. Oxytocín tiež zrejme znižuje aktivitu amygdaly, tej časti mozgu, ktorá sa aktivuje vždy, keď vo svojom okolí vnímate ohrozenie. Čo s tým teda môžeme spraviť? Na liečbu osamelosti neexistujú žiadne reálne lieky. Zdá sa, že problémy osamelosti prevládajú medzi staršími osobami. Nezisková organizácia AARP, ktorá sa stará o starých ľudí, zistila, že 17 percent z nich sú osamelí alebo izolovaní. Reportér CNN a lekár Sanjay Gupta navrhuje, aby spoločnosť začala brať osamelosť ako ďalšie chronické ochorenie. Ak by sa tak stalo, pacienti by potrebovali dlhodobý prístup, ako tento problém zvládať. Nikoho neprekvapí, že v súčasnosti odporúčaná liečba zahŕňa vytvorenie si spoločenských vzťahov. V prípade starších ľudí to môže byť navštevovanie miestnych seniorských centier, ktoré predstavujú dobrý spôsob zapojenia sa a stretávania ľudí. Obyčajný telefónny hovor raz za deň od dospelého dieťaťa je príležitosťou pre podelenie sa o udalosti denného života. Alebo ešte lepšie, videohovor cez počítač je tiež jednoduchá a lacná možnosť. So svojimi deťmi či vnúčatami takto môžete hovoriť aj vtedy, ak by sa nachádzali na druhej strane krajiny. Štúdie v dlhodobých opatrovateľských službách ukázali, že aj zvieratá môžu zmierniť pocit osamelosti. Keďže však ľudí treba sledovať dlhodobo, aby sa dalo zistiť, či takéto zásahy neutralizujú vplyv osamelosti, podobných štúdií sa viedlo veľmi málo. Zdá sa však rozumné predpokladať, že psychologické zásahy majú opodstatnenie, keďže zdraví dospelí ľudia majú podobné kompenzačné mechanizmy. Z lekárskeho hľadiska by múdry lekár volal ľudí, ktorí sa zdajú osamelí, na pravidelné kontroly, aby sa porozprávali. Z pohľadu autora článku by to mohlo predísť mnohým zbytočným vyšetreniam a drahej opatere. Nakoniec, ak by ste aj mali bohaté spoločenské styky, váš sused, ktorého vídate často samého, možno nemá takú výsadu. Nabudúce ho pozdravte. Článok pôvodne vyšiel na webe The Conversation.


Nemecko znepokojuje dianie v Chemnitzi, médiá píšu o barbarstve

BERLÍN. Nemecko znepokojuje napätá situácia v Chemnitzi. Vo východonemeckom meste neďaleko českých hraníc v nedeľu popoludní radikáli napadli prisťahovalcov a ľudí, ktorí nevyzerali ako Nemci. Predtým vyšli do ulíc stovky obyvateľov kvôli násilnej smrti tridsaťpäťročného Nemca, z ktorej sú obvinení dvaja migranti. Ďalšie demonštrácie, pri ktorých utrpelo zranenia niekoľko ľudí, sa odohrali v pondelok. Výpady proti prisťahovalcom tvrdo odsúdila nemecká vláda. Debatuje sa o tom, či Sasko situáciu zvláda. Rozbuškou napätia, ktoré sa vo východonemeckých mestách prejavuje opakovane, sa stal spor, ktorý si v noci zo soboty na nedeľu vyžiadal jedného mŕtveho s dvoch zranených. Mŕtvym je nemecký občan. Podozrivými sú dvaja muži vo veku 21 a 22 rokov z Iraku a Sýrie, ktorých súd poslal do väzby. Bližšie okolnosti činu polícia stále objasňuje, hovorí ale o bezdôvodnom útoku. V nedeľu popoludní - teda v čase, keď ešte nebola potvrdená národnosť podozrivých - mestom na protest prešlo najprv asi 100 priaznivcov protiimigračnej Alternatívy pre Nemecko (AFD) a neskôr ďalších zhruba 800 ľudí, medzi ktorými bolo aj množstvo pravicových radikálov. Chemnitz pre ich akciu, pri ktorej skandovali okrem iného "My sme národ" a na policajtov hádzali kamene a fľaše, musel predčasne ukončiť mestské slávnosti. Vyhrotené boli aj pondelkové demonštrácie, pri ktorých polícia nasadila vodné delá. Protestu organizovaného pravicovo populistickým hnutím Pre Chemnitz a protidemonštrácie zvolanej združením Chemnitz Nazifrei (Chemnitz bez nacistov) sa spolu zúčastnilo niekoľko tisíc ľudí. Okrem protestov navyše došlo k útokom pravicových extrémistov na prisťahovalcov. Medzi napadnutými sú tridsaťročný Bulhar, osemnásťročný Sýrčan či osemnásťročný Afganec. Ľahké zranenia ale utrpela napríklad aj pätnásťročná Nemka, ktorá mladého Afganca sprevádzala. Dianie v zhruba štvrťmiliónovom meste v pondelok dôrazne odsúdila nemecká vláda, ktorá hovorí o "štvanici na inak vyzerajúcich a odinakiaľ pochádzajúcich ľudí". "To, čo bolo v nedeľu v Chemnitzi miestami k videniu a čo je vidieť aj na záznamoch, to nemá v našom právnom štáte miesto," zdôraznil hovorca kabinetu Steffen Seibert. Národnosť podozrivého nikdy neospravedlňuje rasistickú štvanicu, aká sa odohrala v nedeľu v Chemnitzi. Útoky odsúdili tiež opoziční politici, z ktorých si ale niektorí kladú otázku, nakoľko majú saské úrady ešte situáciu pod kontrolou. Od brania spravodlivosti do vlastných rúk sa dištancovali aj zástupcovia AfD, aj keď predtým ich poslanec Markus Frohnmaier o podobnom postupe s pochopením tweetoval. Kvôli protestom organizácia RAA Sachsen, ktorá pomáha obetiam pravicového násilia, vyzvala migrantov, aby sa radšej vyhli centru Chemnitzu. Podľa organizácie hrozia ďalšie útoky rasistov a neonacistov podobné tým z nedele. Nemecké médiá píšu v súvislosti s dianím v Chemnitzi o barbarstve, neprípustnej štvanici na inak vyzerajúcich obyvateľoch aj o zaťažkávacej skúške pre právny štát v Sasku. "Kde môže dôjsť ku štvaniciam, tam skončil právny štát," varuje denník Frankfurter Allgemeine Zeitung. "Kto vyzýva na" hon "na ľudí iného pôvodu, je štváčom. Už účasť na stretnutiach, ktoré ohrozujú ľudí, je trestná. Štát a len štát je zodpovedný za verejnú bezpečnosť," zdôrazňuje denník FAZ. Zároveň má za to, že po vražde v Chemnitzi sprvu všetko fungovalo tak, ako malo, keď sa rýchlo podarilo zadržať dvojicu podozrivých mužov zo Sýrie a z Iraku. "Národnosť podozrivého nikdy neospravedlňuje rasistickú štvanicu, aká sa odohrala v nedeľu v Chemnitzi," konštatuje denník Stuttgarter Zeitung, podľa ktorého sú takéto udalosti hnané tými najnižšími inštinktami. "Branie spravodlivosti do vlastných rúk, po ktorom sú títo ľudia lační, je len formou barbarstva," upozorňuje denník. Süddeutsche Zeitung vidí chyby na strane vlády aj polície, na ktorú je toho podľa denníka priveľa. "Zlyhanie bezpečnostných úradov má na vine systém. Už mnoho rokov vláda zľahčuje pravicový extrémizmus," myslí si denník. "Ministerský predseda Kretschmer a jeho vláda musí konečne pochopiť, že pravicový extrémizmus predstavuje nebezpečenstvo - nielen pre ľudí s tmavou farbou pleti, ale pre súdržnosť spoločnosti," píše Süddeutsche Zeitung. "Právny štát v Sasku stojí pred zaťažkávacou skúškou. Politici, polícia a tajná služba musia presne sledovať, (čo sa deje), a postupovať dôraznejšie. Inak séria pravicovo radikálnych a xenofóbnych činov v Sasku nikdy neskončí. Pomôže len jedna stratégia: nulová tolerancia. To platí napokon aj pre utečencov, ktorí sa tu dopustia trestného činu, " myslí si zase denník Neue Osnabrücker Zeitung.


V Nemecku zaistili sto kilogramov kokaínu

Drogová zásielka sa nachádzala v kontajneri, ktorý sa dostal do Hesenska zo zámoria cez prístav v Hamburgu.

FRIEDBERG. Vo Friedbergu v nemeckej spolkovej krajine Hesensko zaistili v utorok drogový kontraband, konkrétne 100 kilogramov kokaínu. Drogová zásielka sa nachádzala v kontajneri, ktorý sa dostal do Hesenska zo zámoria cez prístav v severonemeckom Hamburgu. Informoval o tom tamojší krajinský kriminálny úrad, ktorého protidrogoví vyšetrovatelia sa v spolupráci s Colným úradom vyšetrovania vo Frankfurte nad Mohanom a kolegami zo stredného Hesenska podieľali na odhalení kontrabandu. Ďalšie poznatky v súvislosti s ním však zatiaľ z taktických dôvodov nezverejnili vzhľadom na pokračujúce vyšetrovanie prípadu, vyplýva zo správy tlačovej agentúry DPA. Prípadu sa venujú krajinský kriminálny úrad a prokuratúra v Giessene.


SpaceX otestoval motor v prototype vesmírnej lode. Zahalili ju plamene

BRATISLAVA. SpaceX skoro ráno v stredu nášho času vykonal statický test motora Raptor v prototype vesmírnej lode od SpaceX, ktorá bude v budúcnosti lietať na Mesiac i Mars. Zapálenie motora bolo posledným krokom, pred iným dôležitým testom vesmírnej lode. Starhopper má totiž najbližšie "poskočiť" do výšky dvadsať metrov nad zem. Aj keď bol stredajší test úspešný, loď sa pri ňom mohla mierne poškodiť, píše web NASA Spaceflight. Zatiaľ nie je zrejmé, k akému problému došlo. Prejavil sa pri druhej časti statického testu, keď loď na čas zahalili plamene. Vzlet lode sa napriek úvodným ťažkostiam uskutoční zrejme ešte tento týždeň, i keď o jeden až dva dni neskôr, ako ukazoval pôvodný plán, píše web Teslarati. Starhopper pri prvom voľnom lete dosiahne výšku dvadsať metrov. Potom pristane na plošine, z ktorej vyletel. Elon Musk ani SpaceX sa k statickému testu Starhoppera zatiaľ nevyjadrili. Starhopper je prototypom vesmírnej lode Starship, ktorá bude slúžiť na pilotované lety s posádkou k Mesiacu, Marsu či inde do vesmíru. Starship bude zároveň druhým stupňom Veľkej Falcon rakety, ktorú vyvíja SpaceX. Nový motor Raptor umiestnili do Starhoppera minulý týždeň. Je poháňaný tekutým metánom a kyslíkom. Finálna verzia vesmírnej lode Starship bude mať šesť motorov Raptor. Prototyp vesmírnej lode spoločnosti SpaceX je umiestnený v testovacom zariadení v Boca Chica v Texase. Od minulého týždňa z miesta vysiela naživo youtubový kanál LabPadre.


Striedanie prúdenia vzduchu spôsobilo výrazné teplotné rozdiely

Najchladnejšie bolo na Orave a Spiši, kde namerali len jeden stupeň Celzia.

BRATISLAVA. Na Slovensku zaznamenali vo štvrtok meteorológovia veľmi veľké rozdiely v teplote vzduchu. Najchladnejšie bolo na Orave a Spiši, kde o 15. h v niektorých staniciach namerali len jeden stupeň Celzia. Naopak, najteplejšie bolo v Nitrianskom kraji a v západnej časti Banskobystrického kraja, kde bolo až do 17 stupňov Celzia. Informuje o tom Slovenský hydrometeorologický ústav (SHMÚ) na sociálnej sieti. Pomerne teplo bolo podľa meteorológov aj v časti Trenčianskeho kraja a na východe Východoslovenskej nížiny. "Hlavnými príčinami týchto veľkých rozdielov v teplote vzduchu sú vlastnosti vzduchovej hmoty v kombinácii s prúdením a interakcia s orografiou (pohoriami)," vysvetľuje SHMÚ. Ako spresňuje, vzduchová hmota je veľmi plytká, a teda pri severnom až severovýchodnom prúdení sa cez pohoria nedostáva, ale ich obchádza. Dôsledkom je tak rýchlejšie ochladenie na severe, východe a krajnom západe Slovenska. "Teda teplý vzduch zotrváva najdlhšie v oblastiach, ktoré sú pri tomto smere prúdenia najviac chránené pohoriami," podotýka SHMÚ. Lokálne efekty vidieť podľa meteorológov aj inde, napríklad na Liptove je relatívne teplo v porovnaní s Oravou a Spišom. "O 17.30 h bolo v Liptovskom Mikuláši šesť stupňov Celzia, avšak v okolitých staniciach na Orave a Spiši zväčša jeden až tri stupne Celzia," uvádza.


Švecová: Šéf Súdnej rady musí mať dôveru väčšiny sudcov

V utorok zasadne Súdna rada po prvý raz vo svojom štvrtom volebnom období.

BRATISLAVA. Do čela slovenskej justície by sa mal postaviť sudca, ktorý má dôveru drvivej väčšiny slovenských sudcov. Deň pred prvým - volebným zasadnutím Súdnej rady vo štvrtom volebnom období to vyhlásila predsedníčka Najvyššieho súdu SR Daniela Švecová. "Predsedom Súdnej rady , ako významného orgánu sudcovskej samosprávy, by mal byť sudca, ktorý má dôveru drvivej väčšiny sudcov Slovenskej republiky," uviedla Švecová v tlačovej správe Najvyššieho súdu. Podľa predsedníčky NS SR pritom treba rešpektovať, že Súdna rada je tvorená z členov ustanovených zástupcami jednotlivých zložiek moci v štáte. "Ide teda o zmiešaný model tohto orgánu a osobu jeho nového predsedu treba aj z tohto pohľadu veľmi starostlivo zvážiť," domnieva sa. V utorok (11.7.) zasadne Súdna rada po prvý raz vo svojom štvrtom volebnom období. Na programe má voľbu nového predsedu, ktorý nahradí doterajšiu predsedníčku Janu Bajánkovú. Členovia rady v obmenenom zložení budú voliť aj nového podpredsedu. "Zatiaľ nie sú známe mená kandidátov na predsedu Súdnej rady SR," informovala v pondelok Patrícia Némethová z tlačového oddelenia rady. Pripomenula, že kandidatúra môže byť navrhnutá aj priamo na zasadnutí rady. Súdna rada sa tento rok personálne obmieňa, 11. júla v nej po prvý raz zasadne osem nových zástupcov sudcov, ktorí vzišli z májových volieb. Kandidovať už nemohla Bajánková ani súčasný podpredseda rady Ján Vanko, ktorí sudcov zastupovali po dve volebné obdobia. Počas volebného zasadnutia bude rada nekompletná, parlament totiž zatiaľ nezvolil náhradu za Alenu Šiškovú, ktorej funkčné obdobie uplynulo 28. júna. Čakať sa nebude ani na jesennú obmenu dvoch zástupcov vlády v rade, po ktorej bude tohtoročná personálna obmena dokončená. Najviac hlasov v májových voľbách ôsmich členov Súdnej rady získal Miloš Kolek z Krajského súdu v Prešove, ktorého podporilo 677 sudcov. Na druhom mieste skončila sudkyňa Najvyššieho súdu Lenka Praženková (672 hlasov). Aj doterajšia predsedníčka Jana Bajánková z Najvyššieho súdu v rade zastupovala sudcov.


V Británii zatkli skupinu, ktorá je podozrivá z pašovania ľudí

V rovnakom čase zadržali aj 15 osôb v Bulharsku a Belgicku.

LONDÝN. Britská polícia zatkla jedenásť osôb v súvislosti s akciou zameranou proti pašerákom ľudí. Nočné razie sa konali v Londýne, Birminghame a Gatesheade. Informoval o tom spravodajský web BBC. Všetci sú zrejme súčasťou gangu, ktorý využíva autá s tajnými priestormi na ukrývanie a prevážanie ľudí do Veľkej Británie. V rovnakom čase pritom zadržali 15 osôb v Bulharsku a Belgicku.Na akcii sa zúčastnilo približne 200 policajtov. Pašovaní ľudia pochádzajú prevažne z Afganistanu, Pakistanu a Vietnamu.


Počas sviatkov odhalili najviac podgurážených vodičov v Bratislavskom kraji

Veľkonočná kampaň Deň zodpovednosti podrobila  kontrole vyše desaťtisíc vodičov.

BRATISLAVA. Počas veľkonočnej preventívno-osvetovej kampane Deň zodpovednosti (30.3. - 2.4.), ktorej cieľom bolo poukázať na nebezpečenstvo alkoholu za volantom, skontrolovali policajti na cestách SR celkovo 10.059 vodičov. Požitie alkoholu zaevidovali u 37 z nich. Informovala o tom hovorkyňa Prezídia policajného zboru (PPZ) Denisa Baloghová. Dopravní policajti z krajských riaditeľstiev Policajného zboru (PZ) SR skontrolovali 1854 vodičov - 383 žien a 1471 mužov. "Pod vplyvom alkoholu bolo osem z nich, vo všetkých prípadoch boli previnilcami muži," informovala Baloghová. Najviac podgurážených vodičov v týchto štatistikách odhalili v Bratislavskom kraji (5), naopak, najmenej v Prešovskom kraji (1). "Zo sledovaných vodičov boli pod vplyvom alkoholu traja vo veku 30 až 39 rokov, dvaja vo veku 40 - 49 rokov, po jednom vo veku 18 - 20 rokov a 21 - 24 rokov," informovala hovorkyňa. "Ak sa pozrieme na dĺžku držania vodičského oprávnenia, traja opilci mali vodičské oprávnenie 11 - 15 rokov, dvaja 21 - 25 rokov a dvaja vodiči od jedného do päť rokov," dodala. Dodržiavanie predpisov v období kampane kontrolovali aj policajti z okresných riaditeľstiev PZ. "Za štyri dni skontrolovali ďalších 8205 vodičov a odhalili 28 vodičov pod vplyvom alkoholu do jedného promile. Jeden vodič odmietol dychovú skúšku, čo sa podľa zákona považuje za trestný čin ohrozenia pod vplyvom návykovej látky, čiže šoféroval pod vplyvom alkoholu nad jedno promile," ozrejmila Baloghová. Preventívno-osvetová kampaň Deň zodpovednosti je súčasťou Národného akčného plánu pre problémy s alkoholom na roky 2013 - 2020. Hlavným zámerom je zvýšenie povedomia na podporu zodpovedného, kultúrneho a kontrolovaného požívania alkoholu. Kampaň organizovali PPZ, Slovenské združenie výrobcov piva a sladu a oddelenie bezpečnosti cestnej premávky (BECEP) Ministerstva dopravy a výstavby SR .


V Rakúsku zadržali skupinu podozrivú z terorizmu

Podozriví majú okolo 20 rokov a mali mať kontakty s džihádistami z Islamského štátu.

SANKT PÖLTEN. Päť podozrivých z terorizmu zadržali v pondelok príslušníci jednotky rakúskej polície osobitého určenia Cobra v Sankt Pöltene. Stalo sa tak podľa informácií šéfa dolnorakúskeho krajinského úradu pre ochranu ústavy Rolanda Scherschera v štyroch lokalitách spomínaného mesta. Výsluchy podozrivých, ktorí majú okolo 20 rokov a ktorí mali mať kontakty s džihádistami z Islamského štátu, sú podľa rovnakého zdroja v plnom prúde. Policajti zaistili aj veľké množstvo potenciálneho dôkazového materiálu, ktorý budú vyšetrovatelia vyhodnocovať v nasledujúcich dňoch a týždňoch. Ako uviedol Karl Wurzer z prokuratúry v Sankt Pöltene, polícia zakročila voči podozrivým, ktorí nekládli odpor, na podnet prokuratúry, a to v súvislosti s vyšetrovaním, ktoré vedú orgány činné v trestnom konaní voči skupine osôb pre podozrenie z islamského extrémizmu. Ako vyplýva ďalej z informácií verejnoprávneho rakúskeho rozhlasu ORF, 30-ročný muž, ktorého zadržali v Sankt Pöltene pre podozrenie z členstva v teroristickom zoskupení, zostáva vo vyšetrovacej väzbe, a to najmenej do 3. apríla. Muž aj naďalej akékoľvek nezákonné aktivity popiera. Podľa internetového vydania regionálnych novín Niederöstterreichsche Nachrichten sa jeden zo zadržaných podozrivých neustále pokúšal presviedčať susedov, aby konvertovali na islam.


Pápež označil kňazov zneužívajúcich deti za nástroj satana

Prípady zneužívania, ktoré sa týkajú detí, "nemožno ničím ospravedlniť" povedal pápež František.

VATIKÁN. Pápež František prirovnal v nedeľu sexuálne zneužívanie detí k obetovaniu ľudí. Urobil tak na záver štvordňového summitu predsedov biskupských konferencií z celého sveta venovaného prevencii pohlavného zneužívania duchovnými a ochrane detí, ktorý sa konal vo Vatikáne. "Naša práca nám opäť raz pripomína, že mor sexuálneho zneužívania maloletých je _ a z historického hľadiska vždy bol _ rozšíreným javom vo všetkých kultúrach a spoločnostiach. Pripomína mi to kruté náboženské praktiky... obetovania ľudských bytostí, neraz detí, pri pohanských obradoch," povedal pápež na záver konferencie, ktorú otvoril výzvou na realizáciu "konkrétnych krokov" v boji proti zneužívaniu detí kňazmi. Kňazov, ktorí zneužívajú deti, označil pápež František za "nástroj satana" a povedal, že prípady zneužívania, ktoré sa týkajú detí, "nemožno ničím ospravedlniť". Pápež František zvolal viac ako 100 predsedov biskupských konferencií z celého sveta na krízový summit o zneužívaní detí v rámci cirkvi, počas ktorého zazneli aj svedecké výpovede samotných obetí.


Západ Japonska zasiahlo silné zemetrasenie

Bezprostredne neboli známe informácie o prípadných obetiach alebo materiálnych škodách.

TOKIO. Desaťtisíce ľudí zostali bez elektriny po tom, ako západnú časť Japonska zasiahlo v piatok ráno silné zemetrasenie s predbežným magnitúdom 6,6. Bezprostredne neboli známe informácie o prípadných obetiach alebo materiálnych škodách, informovala agentúra AP. Epicentrum zemetrasenia sa podľa údajov japonských seizmológov nachádzalo v prefektúre Tottori na ostrove Honšu, ležiacej približne 700 kilometrov západne od Tokia. Otrasy vznikli v relatívne malej hĺbke desať kilometrov, varovanie pred ničivými vlnami cunami však úrady nevydali. V meste Kurajoši zostalo bez dodávok elektrickej energie najmenej 48-tisíc ľudí. V oblasti dočasne pozastavili premávku vlakov, uviedla agentúra DPA. "Otrasy boli pomerne silné a skrinky na dokumenty popadali na zem, ale našťastie v kancelárii nikto neutrpel zranenia," povedal televízii NHK Kodži Nakahara, ktorý pôsobí na radnici v pobrežnom meste Hokuei. Úrady ubezpečili, že nebola poškodená žiadna z jadrových elektrární, ktoré sa nachádzajú v postihnutom regióne. Japonsko leží v oblasti takzvaného Ohnivého kruhu v Tichom oceáne, v ktorej sa vyskytuje 90 percent všetkých zemetrasení na Zemi. Ničivé otrasy z marca 2011 a následné vlny cunami spôsobili rozsiahly únik rádioaktivity z atómovej elektrárne Fukušima.


PÍŠE ONDREJ PROSTREDNÍKSlušnosť sa nedá vyjadriť paragrafovým znením zákona

Prejav Ondreja Prostredníka na námestí SNP v Bratislave z piatku 16.3.

Autor je teológ Oblaky nech lejú spravodlivosť – tak pred 2500 rokmi zvolal biblický prorok Izaiáš, keď bola jeho krajina v problémoch. Oblaky nech lejú spravodlivosť – tak voláme aj dnes my. Nech spravodlivosť zaleje našu krajinu. Tisíce ľudí na ňu čakajú. Potrebujeme ju, aby sa vyšetrila vražda Jána a Martiny, aby sa vyšetrili všetky podozrenia z korupcie. Potrebujeme spravodlivosť, lebo inak sa nám rozpadne spoločnosť. Minulý piatok ľudia na námestiach zložili skúšku z občianskej dospelosti. Dnes skladáme skúšku z občianskej vytrvalosti. Začiatkom týždňa som si kládol otázku: Dokedy, Bože, skúšať budeš tento ľud? Po včerajšku ju musím spresniť: Dokedy, Bože, dovolíš, aby sa tomuto ľudu vysmievali bezcharakterní politici? Ten úškrn premiéra po podaní demisie mi nejde z mysle. Ponížil pamiatku Jána a Martiny. Ponížil všetkých nás, ktorým záleží na slušnom Slovensku. Ak ale máme zostať ľudskou spoločnosťou, musíme si zachovať slušnosť. Nie, slušnosť neznamená pochopiť hierarchiu moci a naučiť sa pred kým sa musím úctivo skloniť a kto sa už musí skloniť predo mnou. Tak fungujú svorky predátorov s alfa-samcami na čele. Tak funguje mafia. Slušnosť znamená, že urobím viac, než musím. Ak ťa niekto žiada o košeľu, daj mu aj kabát. A nie: Bližšia košeľa ako kabát. Slušnosť znamená: Kto do teba kameňom, ty doňho chlebom. A nie: Kto do mňa kameňom, ja doňho dvomi. Slušnosť sa nedá vyjadriť paragrafovým znením zákona. Ak dnes niekto tvrdí, že sa všetko deje v súlade s ústavou, neznamená to, že je to v súlade so slušnosťou a morálkou. Zažehnali možno politickú krízu, ale kríza dôvery zostala! Na pamätníkoch politikov, ktorí v časoch antického grécka zodpovedne konali verejnú službu býva napísané, že konali slušne a dobre. S akým nápisom odchádzajú do histórie politici, ktorí svojimi urážkami, konšpiráciami a aroganciou moci postavili na nohy Slovensko? Hovorí sa, že národ má takých politikov, akých si zaslúži. Dnes sme tu, aby sme ukázali, že si zaslúžime iných politikov. Sme slobodní občania tejto krajiny a preto si zaslúžime politikov, ktorí sú slobodní a nie otroci oligarchov. Sme ľudia a preto si zaslúžime politikov, ktorí konajú ľudsky a nie ako nenásytné zvery. Sme slušné Slovensko a preto si zaslúžime politikov, ktorí spravujú veci verejné slušne a dobre.


Harry a Meghan chcú mať najviac dve deti, dôvodom je životné prostredie

Podľa Harryho je to, čo sa deje so životným prostredím, príšerné. "Sme žaby vo vode a tá sa už začína variť," povedal pre Vogue.

LONDÝN. Britský princ Harry a jeho manželka Meghan budú mať najviac dve deti. Harry to prezradil v rozhovore pre chystané septembrové číslo britskej verzie magazínu Vogue. Dôvodom takého to rozhodnutia sú podľa Harryho ich obavy o osud životného prostredia. Rozhovor s Harrym do Vogue robila britská antropologička Jane Goodall, ktorá sa preslávila svojím životom medzi šimpanzmi v národnom parku v Tanzánii, kde sa prvýkrát vybrala ako 23-ročná v roku 1957. Celé septembrové číslo britského Vogue pritom edituje Harryho manželka, vojvodkyňa Meghan. Harry sa Jane Goodall zveril s tým, že po narodení syna vidí veci už z inej perspektívy, aj tak však zotrváva pri svojom dávnejšom odhodlaní nemať veľa detí. "Vidím to teraz už bezosporu odlišne. Ale vždy som bol o tom presvedčený, dokonca predtým, ako som mal dieťa a predtým, ako som dúfal, že budem mať deti," povedal Harry. "Nie veľa detí," nahrala mu Jane Goodall, na čo Harry odvetil: "Dve, maximálne."Podľa Harryho je to, čo sa teraz deje so životným prostredím, a to, ako postupujú klimatické zmeny, "príšerné". "Už to zažívame. Sme žaby vo vode a tá sa už začína variť," varoval princ.Vojvoda a vojvodkyňa zo Sussexu sa zosobášili 19. mája 2018 v Kaplnke svätého Juraja na hrade Windsor. Tento rok 6. mája privítali na svete syna Archieho Harrisona.


Banky ku koncu augusta schválili viac ako dvestotisíc hypoték

V medziročnom porovnaní ide o nárast o 6,1 percenta.

BRATISLAVA. Banky schválili ku koncu augusta 211 124 nových zmlúv na hypotekárne úvery. Ako ďalej vyplýva z informácií zverejnených Národnou bankou Slovenska, v medziročnom porovnaní je to nárast o 6,1 %. Ku koncu augusta minulého roka ich bolo totiž niečo vyše 199 tisíc. Hranicu 100 tisíc úverov banky prekročili v júni 2007, dvestotisícovú hranicu v septembri 2016 a stav zmlúv každomesačne narastá. Počet uzavretých zmlúv z reálne čerpaných hypotekárnych úverov bol na konci ôsmeho mesiaca tohto roka zhruba 154 tisíc. Celková výška nesplatených istín z hypotekárnych úverov predstavovala 5,823 mld. eur. Celková menovitá hodnota vydaných hypotekárnych záložných listov, čo sú dlhopisy kryté záložným právom k nehnuteľnosti, bola na konci augusta vo výške 4,835 mld. eur. Celková menovitá hodnota predaných hypotekárnych záložných listov predstavovala 4,709 mld. eur.Licenciu na poskytovanie hypotekárnych úverov má sedem bánk. Hypotekárne banky v minulosti postupne rozširovali možnosti financovania bývania aj o spotrebné úvery zabezpečené nehnuteľnosťou a iné úvery na bývanie. Tieto úvery na bývanie v niektorých prípadoch nahrádzajú klasické hypotéky, pričom klasické hypotekárne úvery niektoré banky poskytujú už len minimálne.


Zisky firiem BMW a Daimler výrazne stúpnu. Vďaka americkej daňovej reforme

Nový daňový zákon redukuje korporátnu daň z 35 na 21 percent.

BERLÍN. Nemeckí výrobcovia áut BMW a Daimler uviedli, že daňová reforma v USA výrazne posilní ich tohtoročné zisky. Americký nový daňový zákon, ktorý prezident Donald Trump podpísal v piatok, redukuje korporátnu daň z 35 percent na úroveň 21 percent. Automobilky BMW a Daimler konštatovali, že preto musia opätovne vypočítať výšku odložených daní vo svojich bilanciách v rámci podnikania v USA. Spoločnosť BMW očakáva, že zmena daní v USA zlepší jej čistý zisk o 950 miliónov až 1,55 miliardy eur. Automobilka Daimler sa vyjadrila, že zmena sadzby dane pre ňu znamená zlepšenie jej čistého zisku za rok 2017 o približne 1,7 miliardy eur. Firma však predpokladá, že jej zisk celkovo nakoniec stúpne iba o 1 miliardu eur, pretože jej daňové výdavky sa zvýšia pre záležitosti, ktoré nesúvisia so zmenou daňovej reformy.


J&T a HB Reavis ustúpili. Svoje žiadosti o štatút významnej investície stiahli

Developerské spoločnosti chceli v Bratislave preinvestovať viac ako dve miliardy eur.

BRATISLAVA. Dvaja developeri – J&T Real Estate a HB Reavis Group - ktorí v Bratislave plánovali v najbližších rokoch preinvestovať viac ako dve miliardy eur, ustúpili. Svoje žiadosti o štatút významnej investície, ktoré vláde ešte na jar tohto roka predložili, stiahli. Oznámil to v pondelok podpredseda vlády pre investície Peter Pellegrini zo Smeru. „Developeri svoje žiadosti sťahujú. Nebudú ani predmetom rokovania vlády, ktorá sa bude venovať primárne hlavnému mestu,“ oznámil Pellegrini. O udelení štatútu významnej investície pre oboch developerov mala vláda rozhodovať už túto stredu. Taký bol Pellegriniho plán, keď do pripomienkového konania predkladal obe žiadosti firiem pred niekoľkými dňami. Proti návrhu sa postavili viaceré ministerstvá, ale aj koaliční partneri Smeru – Most-Híd a SNS. To mal byť podľa týždenníka Trend tiež dôvod, prečo developeri svoje žiadosti stiahli. „Ak máme hodnotiť investičné projekty podľa toho, čo si myslia koaliční partneri, je to zlá cesta,“ povedal Pellegrini, ktorý na tlačovke vymenoval zásadné pripomienky ministerstva životného prostredia a ministerstva pôdohospodárstva. Ide pritom o rezorty, ktoré vedú práve Most-Híd a SNS. Developeri svoje žiadosti sťahujú. Nebudú ani predmetom rokovania vlády, ktorá sa bude venovať primárne hlavnému mestu. Návrh napríklad podľa rezortu pôdohospodárstva, ktorý vedie Gabriela Matečná (nominantka SNS), nespĺňal základnú podmienku na vydanie osvedčenia o významnej investícii. „Žiadame doplniť a podrobne preukázať, že predmetná stavba vytvorí najmenej 300 nových trvalých pracovných miest alebo je národohospodársky významná,“ napísalo v pripomienke ministerstvo pôdohospodárstva. Kritiku k návrhu však napísalo aj ministerstvo kultúry, ktoré vedie Pellegriniho stranícky kolega Marek Maďarič. Ten sa postavil J&T Real Estate, keďže nesúhlasil s výstavbou električky v blízkosti Národného divadla. Možné udelenie štatútu významnej investície pritom dlhodobo kritizovali niektoré mestské časti – Petržalka a Ružinov, ale aj niektorí mestskí poslanci. Tí dokonca spustili petíciu. Aktivisti tvrdili, že oba projekty nie sú vo verejnom záujme, developerom by uľahčili výstavbu v rozpore s územným plánom a diskusia nebola dostatočná. Ak by vláda štatút významnej investície pre J&T Real Estate a HB Reavis odklepla, firmy by profitovali z menšej byrokracie. O stavebné povolenie by nemuseli žiadať viaceré stavebné úrady v meste, o projektoch by rozhodoval jediný stavebný úrad. Zároveň by sa mohli ľahšie dostať k pozemkom, na ktorých plánujú stavať. V prípade, ak by sa nedohodli s majiteľmi pozemkov, mohli by žiadať o ich vyvlastnenie. Pozemky v okolí Dunaja vlastní nielen mesto, ale aj ministerstvá, prístav, Národná diaľničná spoločnosť a súkromné osoby. HB Reavis chcelo štatút napríklad pre novú autobusovú stanicu na Mlynských nivách, ktorú prednedávnom začal stavať, ako aj lanovku či niekoľko ďalších projektov. J&T Real Estate žiadal o štatút významnej investície nielen na vybudovanie električky, ale aj na dostavanie zóny Eurovea, ďalšiu fázu Klingerky a dokončenie zóny Panorama City. „Aj napriek stiahnutiu našej žiadosti sme presvedčení, že realizácia nášho zámeru je v záujme mesta aj jeho obyvateľov, a teda aj vo verejnom záujme,“ povedal Peter Korbačka z J&T Real Estate. O štatút významnej investície podľa neho nežiadali preto, aby získali nejaké finančné úľavy alebo stimuly, či obišli kompetencie mesta a povoľovacie procesy. „Naopak, naším hlavným cieľom bolo dať rozvoju Bratislavy potrebný impulz a tým, že dáme nášmu zámeru váhu a prioritu a urýchlime jeho realizáciu,“ dodal Korbačka. HB Reavis chce ešte diskutovať. Ako povedal výkonný riaditeľ HB Reavis Group pre Slovensko Adrián Rác, developer navrhne zriadiť odbornú pracovnú skupinu všetkých zúčastnených inštitúcií aj strán. Projekty však meniť neplánuje. „Naše plány zatiaľ nemeníme, na projektoch budeme pracovať ako doposiaľ. Očakávame však predĺženie horizontu nových projektov,“ dodal Rác.


Izrael zbombardoval stanovište Hamasu, reagoval na horiace šarkany

Útok je vôbec prvým prípadom, čo židovský štát oficiálne vykonal odvetné opatrenie za horiace draky.

JERUZALEM. Izraelská armáda v nedeľu oznámila, že jej bojové lietadlá bombardovali vojenské stanovište Hamasu na severe pásma Gazy ako odvetu za "horiace predmety", ktoré z Gazy vyletujú za účelom zapáliť poľnohospodárske polia v Izraeli. Z komuniké armády židovského štátu cituje agentúra DPA. Od 30. marca demonštrujú každý piatok na hraniciach s pásmom Gazy desiatky tisíce palestínskych Arabov. V rámci týchto protestov začali niektorí Palestínčania vypúšťať šarkany, ku ktorým sú pripevnené horiace predmety. Arabi sa tak snažia podpáliť Izraelčanom polia na druhej strane hraníc. Armáda spresnila, že zbombardované stanovište Hamasu slúžilo na "vysielanie horiacich predmetov, ktoré majú podpáliť územia v Izraeli". Nedeľný vzdušný útok je vôbec prvým prípadom, čo židovský štát oficiálne vykonal odvetné opatrenie za horiace draky. Poľnohospodári v Izraeli vyjadrujú značné znepokojenie nad týmto javom. Hovorca izraelských hasičov Joram Levi pre DPA povedal, že palestínske šarkany spôsobili už najmenej 15 požiarov. Pri streľbe izraelských vojakov prišlo od začiatku nepokojov o život 50 Palestínčanov. Cieľom hromadných protestov je prelomenie pozemnej, námornej a vzdušnej blokády pásma Gazy. Vyvrcholením masových akcií bude 15. mája pochod ako spomienka na Deň vzniku Izraela, ktorý Palestínčania označujú výrazom "nakba" a vnímajú ho ako katastrofu či pohromu, pretože počas izraelskej vojny za nezávislosť prišli o svoje domovy státisíce palestínskych Arabov.


Desať správ, ktoré tento týždeň oslovili medzinárodnú komunitu na najväčšom spravodajskom webe o Slovensku v angličtine.

1. Čo môže Slovensko ponúknuť filmárom okrem plánovaných špičkových ateliérov pri Bratislave? Slovak Hollywood to be built near Bratislava 2. Pozrite si video ako neslávne dopadlo prespievanie pesničky We Are The World na slovenský spôsob: Jokes target artists for popular song covers 3. Najlepší projekt strednej a východnej Európy je na Slovensku: Jaguar project tagged best of CEE region 4. Že by sa blížil začiatok slovenskej revolučnej jari? Students will protest against corruption 5. Miliardár Rockefeller si predlžoval život transfúziami detskej krvi. Vitajte vo svete hoaxov: Rockefeller is a paradise of hoaxes, here are the most absurd ones 6. Aj keď bratislavskí poslanci schválili okamžitý zákaz hazardu v meste, bude trvať ešte niekoľko rokov, kým všetky herne a kasína zmiznú. Prečo? Bratislava's gambling ban will not be immediate 7. Slovenskí policajti budú chrániť a pomáhať aj v zahraničí: Police officers dispatched to Macedonia 8. Na Slovensku necheme Sorosovu univerzitu, ktorú vyháňajú z Maďarska: Slovakia does not want Soros’ uni 9. Drony - made in Slovakia: Slovaks and Russians to make drones 10. Bratislava môže mať centrum podobné centrále Apple v Silicon Valley. Pozrite si vizualizáciu, ako by mohlo vyzerať: Software company Eset wants a Silicon Valley in Bratislava Až 60 percent všetkých čitateľov prichádza na portál anglických novín The Slovak Spectator zo zahraničia, prevažne z USA, Veľkej Británie, Nemecka. Len 22,5 percent všetkých návštevníkov má vo svojom počítači ako komunikačný jazyk nastavenú slovenčinu. Portál je súčasťou spravodajského webu sme.sk.


Dostavba Mochoviec znova zdražie, štát súhlasil s novým rozpočtom

Jadrová elektráreň by sa mohla spustiť v rokoch 2018 a 2019.

BRATISLAVA. Dostavba jadrovej elektrárne Mochovce sa znova predraží. Pôvodná suma 4,6 miliardy eur, na ktorej sa dohodol štát s Enelom ešte na jeseň 2014, sa zvýši o ďalších 800 miliónov eur, na 5,4 miliardy eur. V utorok 28. marca sa na tom dohodli všetci traja akcionári Slovenských elektrární, teda štát, taliansky Enel a český Energetický a průmyslový holding, ktorý do podniku vstúpil vlani v lete. Informáciu priniesol odborný internetový magazín energia.sk. O ďalšom predražení Mochoviec sa začalo hovoriť pred takmer rokom. Dôvodom mali byť bezpečnostné opatrenia na dostavbe jadrovej elektrárne, ktorá sa začala stavať ešte počas prvej vlády Roberta Fica. Zvýšenie rozpočtu jadrovej elektrárne nie je prvé. Pôvodný odhad hovoril o sume 1,8 miliardy eur. Postupne sa zvyšovala, až sa na jeseň roku 2014 dohodla suma 4,63 miliardy eur. Majitelia Slovenských elektrární sa v utorok 28. marca dohodli aj na predĺžení dostavby Mochoviec. Akcionári odsúhlasili termíny spustenia oboch blokov - koncom roka 2018 a 2019.


Európski lekári vyzvali na spoluprácu v liečbe detskej rakoviny

Štátny tajomník Jaroslav Ridoško verí, že spoluprácu sa podarí nadviazať v krátkom čase.

BRATISLAVA. Európska spoločnosť pediatrickej onkológie (SIOPE) vyzvala Ministerstvo zdravotníctva (MZ) na spoluprácu v oblasti výskumu a liečby detskej rakoviny. Zároveň v utorok pri príležitosti nadchádzajúceho Medzinárodného dňa detskej rakoviny (15. 2.) odovzdala členka predsedníctva SIOPE Ruth Ladenstein medzinárodné ocenenie zakladateľom detskej onkológie na Slovensku za účasti štátneho tajomníka ministerstva zdravotníctva Jaroslava Ridoška. Ridoško si návrh na spoluprácu cení. "Uvedomujeme si, že liečba detského onkologického pacienta je veľmi komplikovaná a výmena skúseností v tejto oblasti je podstatná k úspechu liečby. Určite sa budeme v čo najkratšom čase snažiť takúto ponuku uviesť do reálnej podoby," povedal. Ridoško súčasne dodal, že verí, že spoločnou prácou prispejú lekári k tomu, aby sa im podarilo čo najskôr vyliečiť všetkých pacientov. Za zásluhy o rozvoj detskej onkológie prevzali medzinárodné ocenenie SIOPE Letter of Acknowledment Svetozár Dluholucký, Eva Bubanská, Kristína Husáková, Viera Bajčiová, Terézia Stančoková a Emília Kaiserová. Prodekan Fakulty zdravotníctva Slovenskej zdravotníckej univerzity v Bratislave so sídlom v Banskej Bystrici Svetozár Dluholucký tvrdí, že už koncom 70. rokov 20. storočia mali detskí pacienti možnosť liečiť sa najnovšími metódami, ktoré boli dostupné iba v Prahe. Stále to však bolo podľa Dluholuckého iba v rámci klasickej detskej medicíny. "Situácia sa zlepšila inštitucionalizáciou onkologického centra, ktoré sa nám podarilo etablovať v Banskej Bystrici v roku 1983. Dnes máme v Banskej Bystrici európsku úroveň starostlivosti a dosahujeme európsku úspešnosť liečby," vysvetlil prodekan Dluholucký. Ako ďalej doplnil, v minulosti znamenalo onkologické ochorenie pre deti takmer istú smrť. Preto vysvetlil, ako sa na Slovensku začala detská onkológia rozvíjať pred 35 rokmi v Banskej Bystrici. Dnes sa nachádzajú detské onkológie aj v Bratislave a Košiciach. Spoločne diagnostikujú vyše 200 prípadov onkologických ochoreniu detí do 19 rokov. Úspešnosť liečby na Slovensku sa pohybuje na úrovni vyše 80 percent vyliečených pacientov. Najbežnejšie sa u detí vyskytujú leukémia, rakovina mozgu, lymfómy a tzv. solídne nádory. Rakovine dieťaťa sa vo všeobecnosti nedá predchádzať alebo ju skríningovať. Ako doplnilo ministerstvo zdravotníctva, Slovensko vyčlenilo na rok 2019 v rámci Akčného plánu 5 Národného onkologického programu sumu 400.000 eur na aktivity v oblasti onkologického výskumu.


Brankár Putnocký zostáva v Poľsku, z Poznane prestúpil do Slasku Vroclav

Podpísal zmluvu na jeden rok s možnosťou opcie.

VROCLAV. Slovenský futbalový brankár Matúš Putnocký bude pokračovať v kariére v najvyššej poľskej súťaži. Na jednoročnej zmluve s možnosťou opcie sa dohodol so Slaskom Vroclav. Klub o tom informoval na svojom webe. Tridsaťštyriročný brankár chytal v predošlých troch sezónach v Lechu Poznaň. "V Poľsku sa mi páči, takže som veľmi rád, že budem môcť hrať v klube, akým je Slask. Beriem to ako výzvu, chcem predviesť svoje najlepšie výkony a pomôcť tímu k dobrým výsledkom," uviedol Putnocký.


Frankfurtské letisko v júni zlomilo denný rekord v počte cestujúcich

Za celý jún sa počet cestujúcich medziročne zvýšil o 3,4 %.

FRANKFURT NAD MOHANOM. Frankfurtské letisko v júni zaznamenalo denný rekord v počte vybavených cestujúcich. Počas prvej nedele letných prázdnin v Hesensku a Porýní-Falcku - 30. júna - tu vybavili 241.228 cestujúcich, čím prekonali doterajší rekord takmer 238.000 ľudí z 29. júla 2018. Za celý jún sa počet cestujúcich medziročne zvýšil o 3,4 % takmer na 6,6 milióna. Počet letových pohybov stúpol o 1,4 % zhruba na 46.000 vzletov a pristátí. Objem prepraveného nákladu sa medziročne znížil o 4,7 % na 174.400 ton. Ako informoval prevádzkovateľ letiska Fraport, za 1. polrok sa počet cestujúcich zvýšil o 3,0 % na 33,6 milióna. To splnilo očakávania Fraportu, ktorého letisko v súčasnosti dosahuje hranice svojej kapacity. Úľavu by mal priniesť tretí osobný terminál, ktorého prvé časti budú k dispozícii v roku 2021.


DOBRÉ RÁNODobré ráno: Začal sa školský rok, ako ho prežiť na cestách

Minúta z dopravy

Rozkopávky

Stáť v kolóne je drahé

Deľba o auto

Zmeny na D1

Podcast

Septembrové zápchy sa opakujú každý rok.

V pondelok 3. septembra sa žiaci vracajú do škôl, čo spolu s koncom prázdnin a dovoleniek zvýši množstvo áut na cestách najmä v rannej špičke. Doprava nielen v Bratislave a okolí sa tak môže výrazne zhoršiť. O zápchach na cestách a o tom, či sú naozaj také zlé, ako si myslíme a ako im predchádzať sa Ondrej Podstupka rozpráva s Marekom Porackým a Michaelom Kasardom. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Konzervatívne politické strany utužujú vzťahy. Lídri Strán OĽANO a KDH sa dokázali dohodnúť na spoločnom postupe pri komunálnych voľbách v Bratislave a po novom nevylučujú ani predvolebnú spoluprácu pre parlamentnými voľbami v roku 2020. „Sadli sme si spolu a za našou dohodou je zodpovednosť,“ komentoval predseda Alojz Hlina novú spoluprácu s Igorom Matovičom od ktorého strany sa v roku 2012 dištancoval, lebo v nej podľa jeho vtedajších slov nefungovali základne demokratické štandardy. Európska komisia odporučí členským štátom, aby zrušili prechod medzi zimným a letným časom. V rozhovore pre ZDF to povedal prezident európskej komisie Jean-Claude Juncker. Brusel otvoril verejnú diskusiu o pravidelných zmenách času v júli. Do prieskumu sa počas leta zapojili milióny ľudí, pričom 80 percent bolo za zrušenie striedania času a väčšina sa prikláňala k celoročnému zachovaniu letného času. Do vnútra Arktídy sa dostala teplá voda. Môže roztopiť morský ľad. Skupina vedcov z Yaleovej univerzity zistila, že v hlbinách Severného ľadového oceánu sa skrýva veľké množstvo teplej slanej vody. Od ľadu, ktorý pokrýva povrch oceánu ju oddeľuje vrstva studenšej vody, ktoré nateraz zabraňuje topeniu ľadu. Ak by sa ale vrstvy vody začali miešať, teplá voda má dosť energie na to, aby spustila rozsiahle topenie polárneho ľadu. Ľadová pokrývka už dnes každoročne ustupuje v následkoch zmeny klímy a v posledných rokoch zaznamenala sériu rekordného topenia. Po cestách v Európe jazdí už milión elektromobilov a plug-in hybridov. Ich predaj za prvý polrok stúpol medziročne o 42 percent. Od januára do júna sa v EÚ a ďalších európskych krajinách predalo 195-tisíc áut, ktoré sa dajú nabíjať z elektrickej siete. Podľa odhadov analytickej spoločnosti EV-Volumes by do konca roka mohlo v Európe jazdiť 1,3 milióna elektricky nabíjaných áut. Elektormobily aj napriek nebudú pred koncom roka tvoriť ani tri percentá zo všetkých áut na európskych cestách. Podcast Dobré ráno je dostupný na rôznych platformách: Okrem podcastu Dobré ráno vydáva denníka SME aj ďalšie tri podcasty - Zoom, Klik a Tech_FM. Zoom je denný vedecký podcast denníka SME a Rádia_FM. Každý deň správy zo sveta vedy, vedeckých osobností a objavov, zo sveta astronómie, biológie a medicíny, ale aj o tom, ako sa šíria hoaxy a falošné správy, a v čom klamú. Klik je týždenný podcast o udalostiach, ktoré sa udiali vo svete technológií, médií a sociálnych sietí. Vychádza každú sobotu ráno. Podcast Tech_FM, ktorý vzniká tiež v spolupráci s Rádiom_FM, sa venuje dvom vedeckým alebo technologickým správam týždňa. V máji prerobil denník SME aj svoje televízne štúdio, aby vznikol priestor na nové podcastové štúdio. Podcastové štúdio je dostupné aj k prenájmu na externé nahrávanie. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení.


Mika podrží šéfa spravodajstva napriek SMS-kám s Grendelom

Špeciálna komisia nezistila, že by reportéri RTVS nadržiavali Lipšicovej strane.

BRATISLAVA. Šéf spravodajstva RTVS Lukáš Diko sa vráti na svoju stoličku napriek zverejneniu jeho komunikácie s poslancom Gáborom Grendelom (OĽaNO-NOVA). Tá mala podľa niektorých politikov, najmä zo Smeru a SNS, vrhnúť zlé svetlo na objektívnosť verejnoprávnej televízie a rozhlasu. Generálny riaditeľ inštitúcie Václav Mika sa s Dikom stretne už v piatok, aby dohodol podmienky jeho návratu. Svoje rozhodnutie oznámil na dnešnom zasadnutí Rady RTVS. Dospel k nemu na základe posudku, ktorý vypracovala špeciálna komisia na posúdenie vzniknutej situácie. Preskúmavala obsah príspevkov RTVS z októbra až decembra 2012 a to, či nenadržiavali strane Daniela Lipšica NOVA či jej spoločnému klubu OĽaNO-NOVA. Nič také však nenašla. Správu zverejnila aj na svojom webe. "Komisia konštatovala, že podozrenia spochybňujúce nezaujatosť a nezávislosť spravodajstva RTVS sú bezpredmetné," zhrnul závery rozsiahlej správy predseda internej komisie Juraj Fellegi. Na zverejnenú komunikáciu Grendela s viacerými novinármi upozornil koncom októbra kontroverzný podnikateľ Marián Kočner. Webová stránka s prepismi SMS správ a e-mailov bola po pár dňoch zrušená. Diko v komunikácii s Grendelom, ktorý bol v tom čase hovorcom Lipšica ako ministra vnútra, sa dohadovali o tom, čo má byť v danom spravodajskom príspevku uverejnené. Viedli tiež debaty o Dikových kolegyniach, ktoré obsahovali rôzne sexuálne narážky. Kauza sa dotkla celkovo štyroch zamestnancov RTVS. "Všetko zlé je na niečo dobré. Mňa to primälo k tomu, aby som sa trochu viac venoval tomu, akým vývojom prešli veľké a pre nás vzorové verejnoprávne médiá vo svete," uzavrel prípad Mika. Aj vďaka problému by totiž v najbližšom čase mala v RTVS vzniknúť stála etická komisia, ktorá bude monitorovať a posudzovať situáciu v rozhlase a televízii. Vzniknúť má aj manuál, ktorý má odstránniť možnosť zasahovať do nezávislosti spravodajstva média. Šéf RTVS tiež nariadi kontrolu techniky, ktorú využívajú zamestnanci inštutúcie, aby viac už nedochádzalo k úniku ich komunikácie na verejnosť. Vzorom by sa pre RTVS mali stať zahraničné médiá ako BBC, ORF a ČT. Nie všetci členovia Rady však s návratom Dika súhlasia. Jozef Chudík zdôraznil, že komunikáciu považuje za neprijateľnú a Diko by mal svoj návrat sám zvážiť. "Pán Diko by mal z hľadiska svojho svedomia a z hľadiska korektnosti voči svojim kolegom, či by nemal dobrovoľne opustiť verejný priestor," vyhlásil Chudík. V názore ho podporil aj podpredseda Rady Martin Kákoš, podľa ktorého nie je v konečnom dôsledku dôležité to, či komisia našla nejaké porušenie konkrétnych pravidiel. "Sú isté zásady a princípy, ktoré si riadiaci pracovník vo verejnoprávnom médiu jednoducho nemôžu dovoliť," doplnil. Nadštandardnú komunikáciu s politikmi tak mal podľa jeho slov šéf spravodajstva z princípu vylúčiť. Mika sa ohradil, že posudzovať obsah komunikácie získanej a zverejnenej nezákonne a s pochybnosťami o jej hodnovernosti odmieta. Diko sa na rokovaní Rady RTVS nezúčastnil. Na vlastnú žiadosť mal ešte od konca októbra služobné voľno, aby sa nezúčastňoval výroby príspevkov do prešetrenia prípadu. K záveru šetrenia sa vyjadrovať zatiaľ nechce, rovnako ako k tomu, či ponuku na návrat prijme. "Keďže sa podrobnosti dozviem na stretnutí s generálnym riaditeľom, nebudem sa nateraz vyjadrovať," reagoval Diko pre SME. O hodnovernosti záverov preverovania už vyslovil pochybnosti poslanec SNS Anton Hrnko. "Keď nedošlo k ovplyvňovaniu, tak v tomto štáte už nedošlo k ničomu," reagoval na výsledky. Ako je to možné, keď sa komisia opierala o presné dáta, ktoré jej na základe kvantitatívnej analýzy poskytla agentúra Slovakia online, rozvádzať nechcel, keďže materiál ešte nečítal. Aj on je však presvedčený, že Diko by sa do televízie vrátiť už nemal. V otázke hodnovernosti prepisov má totiž jasno. "Niektorí sa k nemu priznali, lebo dali trestné oznámenia. Ale tie veci sú vysoko dôveryhodné rovnako ako všetky veci, ktoré sú na internete, napríklad ako Gorila a podobne," dodal Hrnko. Šéf parlamentného výboru pre kultúru a médiá Dušan Jarjabek (Smer) je pri hodnotení správy opatrnejší. Vyjadrí sa k nej až po tom, čo správu výbor prerokuje. Bude tak však najskôr koncom mesiaca, keďže na najbližšie zasadnutie sa správa nestihne dostať. To, že Mika bude o návrate Dika rokovať ešte pred stanoviskom výboru, je podľa poslanca vecou riaditeľa inštitúcie. "Tento problém nás dobehne a dobehne aj pána riaditeľa vzhľadom na funkčné obdobie. Ak bude chcieť znovu kandidovať a bude sa robiť hodnotenie jeho činnosti, tak toto všetko súvisí," zhrnul. Hodnotiť sa podľa neho bude musieť aj kauza zverejnených prepisov. Či za ňu však môže manažment RTVS, povedať nechcel s tým, že na to by mala odpovedať správa komisie, ktorú ešte nevidel. Mikovi sa končí funkčné obdobie začiatkom augusta. Ešte dovtedy bude jeho nástupcu voliť parlament. Aj keď politici oficiálne o nástupcovi Miku hovoriť ešte nechcú, v zákulisí sa hovorí najmä o snahe SNS obsadiť tento post. Hrnko s Jarjabkom naďalej opakujú, že o menách sa rozhovory zatiaľ nevedú.


Turecký expremiér Davutoglu vystúpil z Erdoganovej strany AKP

Strana sa odchýlila od základných hodnôt, na ktorých bola pôvodne založená.

ISTANBUL. Turecký expremiér Ahmet Davutoglu v piatok oznámil, že vystúpil z vládnucej Strany spravodlivosti a rozvoja (AKP) a plánuje založiť nové politické hnutie. Informovala o tom agentúra AP. "Je našou historickou zodpovednosťou a povinnosťou voči tejto krajine... založiť nové politické hnutie," povedal Davutoglu novinárom v Ankare. Zo strany prezidenta Recepa Tayyipa Erdogana vystúpil Davutoglu niekoľko dní po tom, ako táto strana spustila proces jeho vylúčenia zo svojich radov pre porušenie disciplíny. Davutoglu bol pôvodne Erdoganovým blízkym poradcom, následne šéfom tureckej diplomacie a v rokoch 2014-16 stál na čele vlády. Zo stranou AKP, ktorú v minulosti sám viedol, sa však v posledných rokoch rozišiel. Podľa jeho názoru sa totiž odchýlila od základných hodnôt, na ktorých bola pôvodne založená. V poslednom čase bol kritický k Erdoganovej politike, najmä čo sa týka slobody slova. S Erdoganom sa rozišli aj bývalý vicepremiér Ali Babacan a exprezident Abdullah Gül, obaja zakladajúci členovia AKP.


Futbalisti Sparty poslali rozhodkyňu k sporáku

"Ženy by nemali rozhodovať futbal, ale byť pri sporáku," vravel brankár Sparty po chybe rozhodkyne.

PRAHA. Hneď dvaja futbalisti pražskej Sparty poslali čiarovú rozhodkyňu do kuchyne. Lucie Ratajová v nedeľu v Brne v závere stretnutia 9. kola najvyššej českej súťaže neodmávala po rohovom kope domáceho tímu jasné postavenie mimo hry a Alois Hyčka zblízka dal gól na konečných 3:3, ktorý hlavný arbiter Pavel Královec uznal. "K sporáku," napísal na twitteri momentálne zranený stredopoliar hostí Lukáš Vácha a pridal Ratajovej fotku, aby bolo jasno. Úplne rovnako sa podľa iDnes.cz vyjadril v pozápasovom rozhovore jeho spoluhráč Tomáš Koubek. Šovinistickými poznámkami si vyslúžili nevôľu. "A že ste po chybe proti Malmö neskončili s futbalom?" uviedol jeden z diskutérov pod Váchovým statusom. Brankár Koubek už sa verejne kajal na facebooku: "Udiala sa chyba, ktorá vyvolala veľa emócií... Ja som po zápase povedal vetu, ktorá ma mrzí. Chcem sa všetkým ženám ospravedlniť." Výroky oboch bude vo štvrtok riešiť disciplinárka, predznamenal iSport.Blesk.cz.


Po vlne horúčav napadol v rakúskych Alpách sneh

Východné Tirolsko a Korutánsko zasiahli zase prudké dažde.

VIEDEŇ. Po vlne horúčav nastal v Rakúsku náhly pokles teplôt a v tamojších horách napadlo cez víkend množstvo nového snehu. Na meracích staniciach na hore Sonnblick (3106 metrov nad morom) a na horskej chate Rudolfshütte v južnej časti krajiny ho podľa rakúskeho meteorologického inštitútu ZAMG v nedeľu ležalo 40 centimetrov. Niektoré vyššie položené cesty v spolkových krajinách Tirolsko a Štajersko boli kvôli sneženiu čiastočne nezjazdné. Prvý sneh napadol aj v kúpeľnom meste Bad Gastein. Východné Tirolsko na juhovýchode a Korutánsko na juhu krajiny zasiahli zase prudké dažde.


Nevolá, je iný. Danka rozladil Pellegrini, premiér sa mu ospravedlnil

Dankova kritika

Rozhovor s Paškom

Komentár Tkačenka

Reakcia Fica

Reakcia Pellegrini

Zhrnutie

Meno nového ministra vnútra Smer stále nepredložil. Najväčšou favoritkou je štátna tajomníčka na ministerstve vnútra Denisa Saková.

BRATISLAVA. Keď vláda čelila najväčšej kríze po vražde Jána Kuciaka a Martiny Kušnírovej, stál v úzadí. Teraz, keď predsedu SNS Andreja Danka rozladil nový premiér Peter Pellegrini, zvolal tlačovku. Prekáža mu na ňom, že mu netelefonuje a že je iný než jeho predchodca a predseda Smeru Robert Fico. Pellegrini sa ho snažil verejne upokojiť tým, že komunikáciu zlepší a Danko ho zrejme chce len viac spoznať. „Nebol by som rád, keby pána Pellegriniho postihol osud pani Radičovej,“ povedal Danko po stredajšom zasadnutí predsedníctva SNS. Narážal tým na pád vlády Ivety Radičovej, keď ako premiérka nebola predsedníčkou strany. Danko sa sťažoval na to, že o odchode policajného prezidenta Tibora Gašpara sa dozvedel z médií a Pellegrini ho o tom vopred neinformoval. Kritizoval ho aj za vyjadrenie, že podporuje zásah Západu v Sýrii, a chce počuť, ako sa postaví k Istanbulskému dohovoru. Ficova vláda ho odmietla ratifkovať po protestoch kresťanských mimovládok a cirkví, ktoré v ňom videli snahu podsúvať homosexuálne manželstvá, hoci ide o ľudskoprávny dokument na ochranu žien pred násilím. „Keď bol predsedom vlády Robert Fico, nevznikalo toľko trecích plôch, ako keď je premiérom Peter Pellegrini,“ doplnil Danko. Avšak aj v čase, keď bol premiérom Fico, Danko vypovedal koaličnú zmluvu, lebo sa mu nepozdávala komunikácia predsedov koaličných strán. Otváranie zmluvy podľa neho teraz nie je v hre, no žiada, aby predstaviteľom SNS prišiel Pellegrini vo štvrtok vysvetliť svoje postoje. Pre Dankove starosti s nastavením komunikácie s Pellegrinim SNS odsunula aj pravidelné stredajšie rokovanie vlády na piatok. Pellegrini sa mu za neinformovanie o Gašparovi ospravedlnil. "Vo švungu tých udalostí mi ani neprišlo, že by som mal o tom vopred informovať," povedal s tým, že do budúcna si na to dá pozor. Nemyslí si, že Danko s ním má problém. "Pravdepodobne ma len potrebuje viac spoznať," odôvodnil s tým, že pozvanie na stretnutie prijíma a verí, že sa všetko vysvetlí. Pravdepodobne ma len potrebuje viac spoznať. Na Dankovu kritiku, že je iný, povedal, že on sa volá Peter Pellegrini, narodil sa v Banskej Bystrici, má svoje názory, ale prioritou je pre neho naplnenie programového vyhlásenia vlády. V SNS podľa informácií SME nevnímajú situáciu ako zásadnú krízu a niektorí hovoria aj o tom, že pri Dankovej tlačovke zohrali rolu aj informácie, že na ich ministerstvá viac peňazí z rozpočtu nie je, no pri ministerstvách Smeru by sa našli. V koaličnom Moste-Híde s Dankovou kritikou premiéra nesúhlasia. "Nevnímame žiadne posuny vládnej koalície v zásadných politických otázkach," napísali v stanovisku tlačového oddelenia. Vláda sa podľa Mosta musí sústrediť na úlohy, ktoré pred Slovenskom stoja: "Tomu určite nepomáha riešenie problémov a prípadných nezhôd pred médiami a verejnosťou". Pellegrini stále nepovedal, ako vyzerajú rokovania Smeru o novom ministrovi vnútra. Smer chce podľa informácií SME nominovať človeka, ktorý má politické krytie strany. Najväčšou favoritkou zostáva stále štátna tajomníčka na ministerstve vnútra Denisa Saková, ktorá je v zákulisí považovaná za pravú ruku bývalého ministra Roberta Kaliňáka. V koalícii sa nechcú do rozhodnutia Smeru miešať. No kým predseda Mosta Béla Bugár hovorí, že by to mal byť človek, ktorý by nepolarizoval spoločnosť, Danko to necháva plne na Smere. "Ani mne sa nikto nestaral do ministrov," odôvodnil. Meno nového ministra by malo byť podľa Pellegriniho známe do niekoľkých dní.


STĹPČEK JAKUBA FILANikto by nechcel byť od júla v koži Kalavskej

Mapa pohotovostí

Filov stĺpček

Žiadna čiastková motivácia nebude fungovať pre vyhoreného lekára pracujúceho v rozpadajúcich sa ambulanciách.

Aj keď na závažné prípady slúžia aj dnes urgenty, nikto by nechcel byť v koži ministerky zdravotníctva, keď bude musieť po 1. júli vysvetľovať prvé vážne zdravotné komplikácie, nebodaj úmrtie, pre chýbajúce pohotovosti. Pred mesiacom bola neobsadených polovica, dnes to je už vraj iba pätina pohotovostných ambulancií, a ministerstvo dvanásť dní pred spustením systému hovorí, že ešte má čas. Je však pochopiteľné, že sa do večerných služieb mnohým lekárom nechce, aj napriek motivačným 12 eurám na hodinu. Akékoľvek snahy o optimalizáciu, či v školstve, alebo v zdravotníctve, treba pochváliť. Je však nevyhnutné, aby boli súčasťou širšej a premyslenejšej reformy. Lebo žiadna čiastková motivácia nebude fungovať pre vyhoreného lekára pracujúceho v rozpadajúcich sa ambulanciách. Vo výsledku na to doplatí občan, ktorý už teraz má pocit, že od štátu nedostáva adekvátne služby. A to už nielen za riadne dane, ale ako pri pohotovostiach, aj za všetky možné príplatky.


Tím Európy podľahol Kanade, jediný jeho gól strelil Tatar

Rozhodujúci gól domácich hokejistov sa zrodil po chybe slovenského obrancu Zdena Cháru.

Kanada - Tím Európa 3:1 (2:0, 0:1, 1:0) Góly: 3. Marchand (Crosby, Bergeron), 14. Stamkos (Getzlaf), 50. Bergeron (Crosby, Marchand) - 27. TATAR (Seidenberg, Kopitar). Strely na bránu: 33:33. Rozhodcovia: McCauley, Sutherland - Murphy, Racicot, vylúčení: 2:1 na 2 min., presilkovky a oslabenia: 0:0, 18.377 divákov. Kanada: Price - Weber, Vlasic, Doughty, Bouwmeester, Burns, Pietrangelo - Bergeron, Crosby, Marchand - Perry, Toews, Couture - Stamkos, Getzlaf, Tavares - Duchene, O'Reilly, Thornton Tím Európy: HALÁK - SEKERA, CHÁRA, Josi, Seidenberg, Streit, Ehrhoff - HOSSA, Kopitar, TATAR - Zuccarello, Nielsen, Bödker - Hansen, Bellemare, Vanek - Niederreiter, Draisaitl, Rieder TORONTO. Hokejisti domácej Kanady vyhrali v prvom finálovom zápase Svetového pohára nad Tímom Európy 3:1. V torontskom Air Canada Centre určila ráz duelu prvá tretina, v ktorej druhý a kľúčový gólový úder prišiel po veľkej individuálnej chybe slovenského obrancu Zdena Cháru. V strednej časti síce Tomáš Tatar znížil, ale Tím Európy vyrovnávajúci gól už nestrelil a v tretej časti ešte raz inkasoval. Spolu so Sidneym Crosbym (0+2) a Patricom Bergeronom (1+1) sa medzi ocenené tri hviezdy duelu dostal aj Tatar (1+0). Podarilo sa mu to ako jedinému okrem Crosbyho v druhom zápase play off fázy. V dvoch vyraďovacích zápasoch strelil tri góly a v tabuľke strelcov celého turnaja je za vedúcim Marchandom na delenom druhom mieste. Druhý finálový zápas je na programe v noci na piatok a v prípade ďalšieho úspechu Kanady by sa rozhodlo o jej celkovom triumfe. Mike Babcock, tréner Kanady: "V prvej tretine sme využili dve chyby súpera na to, aby sme strelili góly. Naša hra však bola vo viacerých ohľadoch horšia ako v podaní Európanov. Oni hrali rýchlo a agresívne, v niektorých momentoch nás prekorčuľovali. Napriek nie najlepšiemu výkonu sme zvíťazili a to je podstatné. Nedá sa v každom zápase predviesť optimálny výkon. V druhom finálovom súboji sa pokúsime zlepšiť, aby sme si zabezpečili celkové víťazstvo. Útok Marchand - Crosby - Bergeron si počína výborne v celom turnaji. Tvoria ho traja elitní hráči s odlišným štýlom hry, ale spolu im to ide výborne." Tomáš Tatar, autor jediného gólu Tímu Európy: "Ukázalo sa, že sa s Kanadou dá hrať. Góly sme inkasovali len po malých chybičkách, ktoré sa nesmú stávať. Musíme si to povedať. Myslím si, že sme na nich zvolili dobrú taktiku, vedeli sme, že môžeme využiť aj my ich chyby. Bohužiaľ, ukázala sa kanadská šikovnosť, že tie veľké šance vedia premeniť. Budeme bojovať a sústrediť sa na ďalší zápas." Sidney Crosby, útočník a kapitán Kanady: "Myslím si, že Kanada dokáže hrať aj lepšie ako v tomto zápase. V prvých dvoch tretinách sme sa dopúšťali množstva chýb, v tretej sme ukázali, že sme lepšie mužstvo. Tím Európy veľa bránil, ale keď prišli naše chyby, umne prechádzali do protiútokov. Potrebujeme sa zlepšiť v kontrole puku a minimalizovať hlúpe straty. Celkovo sme dali dokopy skvelý výber hráčov, ktorý veľmi chce na začiatku sezóny získať cennú trofej. S Marchandom a Bergeronom nám to spolu ide. Vždy sa dá zlepšiť, ale chémia medzi nami funguje."Steven Stamkos, útočník Kanady: "Nepredviedli sme náš najlepší výkon, všetci si to uvedomujeme. V tejto fáze turnaja sa však rátajú víťazstvá a to sme dosiahli. V tretej tretine sme hrali celkom dobre, na tom môžeme stavať v druhom súboji. Verím, že to nebol môj posledný gól na Svetovom pohári. Mal som dosť šancí aj predtým, ale teraz mi to konečne padlo. Zvíťazili sme aj vďaka niekoľkým neuveriteľným zákrokom Careyho Pricea."Ryan Getzlaf, útočník Kanady: "Nie sme spokojní s výkonom, ktorý sme predviedli. Chýbala nám častejšia kontrola puku, dopúšťali sme sa množstva strát, ktoré sa nám mohli vypomstiť. Samozrejme, vedeli sme, čo nás čaká a že Tím Európy bude dobre organizovaný. Som rád, že Stamkos konečne skóroval. Je to skvelý hokejista a gól na tomto turnaji si zaslúžil."Alex Pietrangelo, obranca Kanady: "Súper hral od úvodu ofenzívne a vytváral si aj šance. Až v tretej časti sme predvádzali našu hru takú, akú sme chceli. Záver sme si už ustrážili." Ralph Krueger, tréner Tímu Európy: "Poskytli sme Kanaďanom dve veľké možnosti na skórovanie a oni ich využili. Z toho som rozčarovaný. Konečný výsledok nie je taký zlý na to, akých chýb sme sa dopustili. Na druhej strane, v útoku sme mali dosť možností na skórovanie. Za stavu 1:2 som veril, že máme na vyrovnanie. Čo musíme predovšetkým zlepšiť, sú presilovky. To je z hľadiska výsledku kľúčové, učíme sa v každom zápase. Celkovo si myslím, že hoci naša hra nebola bez chýb, bolo v nej veľa dobrých momentov, ktoré môžu byť základom pre zlepšenie v druhom zápase. Všetci veríme, že ten sa môže skončiť inak."Anže Kopitar, útočník a kapitán Tímu Európy: "Sme sklamaní z výsledku, no urobili sme všetko, čo bolo v našich silách. Teraz sa z toho musíme pozbierať, v stredu si schuti zatrénovať a bojovať v druhom finálovom zápase. Prvé dva inkasované góly boli výsledkom našich chýb, ktoré Kanaďania nekompromisne trestali. V žiadnom prípade ešte nesmieme vešať hlavy.“ Frans Nielsen, útočník Tímu Európy: "Máme svoj štýl hokeja, s ktorým sme na tomto turnaji úspešní. Nevidím zmysel v tom, aby sme sa teraz od neho odklonili. Naša hra možno nie je atraktívna, ale prináša nám výsledky. Dobre bránime a čakáme na chyby súpera. Mám však pocit, že v dnešnom zápase sme viac útočili než zvyčajne. Z hľadiska útočnej hry to bol jeden z našich najlepších zápasov na turnaji. Kanaďania sa už vo štvrtok môžu tešiť z celkového víťazstva, ale ja si myslím, že ich môžeme zdolať."  Bol najväčším outsiderom zo všetkých ôsmich tímov na turnaji. Na to, že Tím Európy vyhrá Svetový pohár, stanovili zámorskí bookmakeri pred začiatkom turnaja kurz 33:1. Európsky výber, ktorého súčasťou je aj šesť slovenských hokejistov (Jaroslav Halák, Andrej Sekera, Zdeno Chára, Marián Hossa, Marián Gáborík, Tomáš Tatar), prekvapil hokejový svet. Po semifinálovej výhre nad Švédskom (3:2 po predĺžení) sa prebojoval do finále. V ňom vyzve domácu Kanadu, najväčšieho favorita turnaja. Na rozdiel od finále majstrovstiev sveta či olympijských hier, kde o víťazovi rozhodne jeden zápas, musí víťaz Svetového pohára uspieť až v dvoch finálových zápasoch. Tím Európy sa s Kanadou stretne najprv 28. septembra (v noci na stredu) o 2.00 SELČ, potom aj 30. septembra (v noci na piatok) o 2.00 SELČ. Ak by obe mužstvá uspeli iba v jednom z dvoch spomínaných duelov, o víťazovi by rozhodol tretí vzájomný zápas. Ten je naplánovaný na 2. októbra (v noci na nedeľu) o 2.00 SELČ.


Havajská sopka Kilauea ohrozuje geotermálnu elektráreň

Geológovia varujú, že kráter môže začať vyvrhovať skaly a popol.

WASHINGTON. Na Havaji, najväčšom ostrove havajského súostrovia, sa neďaleko geotermálnej elektrárne objavil v sobotu ďalší sopečný otvor, z ktorého vytryskol menší prúd lávy. Počet činných kráterov chrliacich roztavenú horninu tak stúpol na 16. S odvolaním sa na údaje americkej geologickej služby USGS o tom v nedeľu informovala agentúra AP. Havajské vulkanologické observatórium (HVO) uviedlo, že najnovšia trhlina vznikla 1,6 kilometra severovýchodne od posledného krátera a východne od geotermálnej elektrárne v havajskej oblasti Puna. Závažnú rýchlosť pohybu lávy však úrady zatiaľ nehlásili. V rámci preventívneho opatrenia pracovníci elektrárne tento týždeň z miesta premiestnili 50-tisíc galónov (približne 189.271 litrov) pentánu. Geológovia varujú, že kráter sopky Kilauea na Havaji môže začať vyvrhovať skaly a popol. Prírodné živly - výbuch sopky sprevádzaný zemetraseniami - sa na Havaji prebudili 3. mája. Guvernér Havaja, ktorý je 50. štátom USA, v piatok oznámil, že americký prezident Donald Trump vyhlásil na tichomorskom súostroví stav katastrofy.


Zisky Facebooku narástli medziročne v treťom kvartáli o 19 percent

Tržby spoločnosti sa medziročne zvýšili o 29 percent.

SAN FRANCISCO. Americká spoločnosť Facebook prevádzkujúca rovnomennú sociálnu sieť dosiahla v treťom kvartáli rast zisku a tržieb dvojciferným tempom. Firma informovala, že jej zisk za júl až september v porovnaní s rovnakým obdobím minulého roka posilnil o 19 percent na úroveň 6,09 mld. USD, čiže 2,12 USD na akciu zo sumy 5,14 mld. USD, čiže 1,76 USD na akciu. Tržby spoločnosti sa medziročne zvýšili o 29 percent na 17,65 mld. USD. Zisk aj tržby tak prekonali očakávania analytikov oslovených v prieskume FactSet, ktorí predpovedali zisk 2,11 USD na akciu a tržby v objeme 17,37 mld. USD.V závere tretieho štvrťroka mal Facebook 2,45 mld. užívateľov, ktorí sociálnu sieť využili aspoň raz mesačne. V porovnaní s tretím kvartálom vlaňajška to bol rast o 8 percent. Hodnota akcií Facebooku v stredu po uzatvorení riadneho obchodovania na americkej burze posilnila o 4 percentá.(1 EUR = 1,1106 USD)


Venezuelčania protestovali voči nedostatku potravín

CARACAS. Demonštranti zablokovali vo štvrtok cesty v slumoch venezuelského hlavného mesta Caracas, podpaľovali odpadky a skandovali "Sme hladní" pri protestoch voči nedostatku potravín. Demonštranti hlásili nedostatok tovaru v štátom podporovaných obchodoch, kde býva na sklade do 20 druhov základných potravín za dotované ceny. Rovnako sa zdá, že socialistická vláda nebude schopná dodržať svoj sľub distribuovať bravčové kolienka, ktoré sú vo Venezuele súčasťou tradičného jedálneho lístka počas Vianoc a príchodu nového roka. Prezident Nicolás Maduro vyhlásil, že došlo k sabotáži dodávok z Portugalska. Venezuela už roky trpí vážnou hospodárskou krízou zapríčinenou zlým riadením, korupciou a relatívne nízkymi cenami ropy. Krajina nemá dosť valutových rezerv potrebných pre dovoz potravín a predmetov každodennej potreby. Niektoré ratingové agentúry už označili juhoamerickú krajinu za čiastočne zbankrotovanú, pripomína agentúra DPA.


Elitní policajti preverujú podvody s liekmi

Podnet na neznámeho páchateľa v súvislosti s kategorizáciou liekov dal  na konci augusta aj minister zdravotníctva Tomáš Drucker.

BRATISLAVA. Národná kriminálna agentúra začala vyšetrovanie podvodov s liekmi. Na základe trestného oznámenia preveruje člena kategorizačnej komisie, ktorá rozhoduje o tom, ktoré lieky budú platené z verejného zdravotného poistenia. Informáciu denníku SME potvrdil Úrad špeciálnej prokuratúry, ktorý oznámenie odstúpil polícii. "Úrad špeciálnej prokuratúry zaevidoval anonymné trestné oznámenie 7. októbra 2016," uviedla jeho hovorkyňa Jana Tökölyová. Oznámenie sa podľa nej týka člena kategorizačnej komisie, ktorého nominovala poisťovňa Union. Jediným jej nominantom je Tomáš Tesář, jeden z najväčších odborníkov na farmakoekonomiku na Slovensku. V Unione je šéfom komisie pre liekovú politiku. Podnet špeciálna prokuratúra podľa hovorkyne odstúpila 20. októbra 2016 Národnej kriminálnej agentúre (NAKA). "Národná kriminálna agentúra prezídia Policajného zboru sa zaoberá v procese preverovania aj týmto anonymným trestným oznámením na zamestnanca ZP Union," uviedol hovorca prezídia Michal Slivka. "Vzhľadom na použité formy a metódy operatívneho preverovania a ich neverejnosti, nie je nateraz možné poskytnúť bližšie informácie," dodal. "Neviem o trestnom oznámení," reagoval Tesař na informácie špeciálnej prokuratúry. Z nej ani z Národnej kriminálnej agentúry ho vraj ešte nikto nekontaktoval. O vyšetrovaní Tesařa nemá informácie ani ministerstvo zdravotníctva. Expert Unionu na lieky a farmakoekonomiku odmieta, žeby sa pri kategorizovaní liekov dopustil ako člen komisie nejakých podvodov. "Nie je z toho nič pravda," reaguje na informácie, že mal po dohode s niekdajším šéfom komisie Rastislavom Pullmannom ovplyvňovať, ktorý liek bude preplácaný z verejného zdravotného poistenia. Pullmann vo vedení komisie od septembra skončil, prečo sa s ním minister zdravotníctva Tomáš Drucker (nominant Smeru) rozlúčil, rezort neuviedol. „Pracovný pomer s Rastislavom Pullmannom bol ukončený vzájomnou dohodou,“ uviedol na konci augusta komunikačný odbor ministerstva. Bývalý šéf komisie je podozrivý aj z toho, že v čase, keď jej predsedal, dal pôžičku svojej bývalej firme Prephare, ktorá sa zaoberá veľkodistribúciou humánnych liekov. Mohlo by ísť o konflikt záujmov, pretože aj kategorizačná komisia má podobnú hlavnú činnosť, ktorou je schvaľovanie preplácania nových liekov z verejného zdravotného poistenia. Na nezrovnalosti v kategorizácii liekov sa pozrelo aj ministerstvo. Rezort preveroval 43 liekov, pri ktorých za druhej vlády Roberta Fica (Smer) nevykonali zo zákona povinné posúdenie ich nákladovej efektivity. Ide o posúdenie, či prínos lieku k zdraviu pacienta je primeraný sume, ktorou sa prepláca z verejného zdravotného poistenia. Ministerstvo medzi nimi našlo dva lieky, ktorým bolo schválené preplácanie zo zdravotného poistenia, hoci nemali urobenú nákladovú efektivitu. "Sú dva, ktoré mali byť (kategorizované podľa nákladovej efektivity, pozn. red.). Tam je podnet orgánom činným v trestnom konaní, že nebol dodržaný postup," povedal Drucker v októbrovom rozhovore pre denník SME. Podnet na neznámeho páchateľa dalo ministerstvo 30. augusta. Boli to tri dni po tom, čo o tomto probléme informovalo spolu SME a TASR. Tento text ste mohli čítať vďaka tomu, že platíte za obsah. Vážime si to.


Bojuje proti slobodomurárom; kňaz na juhu vyzýva na modlitbu za Orbána

Spoluprácu s Viktorom Orbánom vyhľadáva najmä strana SMK.

BRATISLAVA. Maďarský premiér Viktor Orbán priazeň slovenských Maďarov nezískava len štedrými dotáciami, ktorých použitie je niekedy problém vydokladovať. Najnovšie zaňho lobujú aj kňazi prostredníctvom modlitby. Veriaci a kňazi na južnom Slovensku orodujú za Viktora Orbána v rámci medzinárodného modlitbového reťazca. Na Slovensku ho začal farár z Balogu nad Ipľom Ferenc György. „Text modlitby dom dostal z Rakúska a poslal som ho ďalej, lebo súhlasím s jej úmyslom,“ povedal kňaz. Konferencia biskupov Slovenska podľa jej hovorcu Martina Kramaru o iniciatíve nevedela a považuje ju za čisto súkromnú záležitosť. Modlitbový reťazec začal maďarský benediktín pôsobiaci v Ríme Ede Kühér. Vytvoril text, v ktorom prosí Boha, aby maďarského premiéra požehnal a potešil, keď je smutný. Text modlitby sa šíri medzi maďarskými kňazmi prostredníctvom mailov. Niektorí vyzývajú aj veriacich, aby sa zapojili a posielali modlitbu ďalej. „Orbán je výnimočný politik, ktorý má veľa nepriateľov, lebo chráni kresťanskú Európu pred migrantmi aj pred liberálmi a slobodomurármi z Bruselu,“ tvrdí János Varga zo Šiah, ktorý modlitbu rozposlal asi 150 ľuďom. Na to, aby sa veriaci mohli aj spolu alebo formou reťazca modliť za akýkoľvek úmysel, nepotrebujú povolenie ani text modlitby nemusí byť oficiálne schválený. „Modliť sa možno za kohokoľvek, to neznamená nevyhnutne velebenie osobnosti a nikdy nezaškodí,“ tvrdí cirkevný právnik a farár z Mostovej Antal Szlávik. Aj on sám sa s výzvou stretol, ale nevie o tom, že by sa jeho farníci do nej hromadne zapájali. „Je to čisto súkromná záležitosť, kto chce, pomodlí sa zaňho, a kto nechce, tiež v tom nemusí hľadať provokáciu,“ povedal Szlávik. Väčšina Maďarov na Slovensku s Orbánom sympatizuje, hoci niektorí sa neodvážia o tom otvorene hovoriť, tvrdí starosta obce Topoľníky László Bacsó z SMK. „Vidím, že slobodomurárske záujmy v EÚ a Európskej komisii dominujú a on dobre zastupuje národné záujmy, takže s ním maximálne sympatizujem,“ povedal Bacsó. Práve SMK ťaží z dobrých vzťahov s maďarským premiérom. Naznačuje to aj kauza slovenského občianskeho združenia Főnix. Združenie od roku 2012 prijalo na dotáciách od organizácií prepojených na Orbánovu vládu takmer milión eur. Denník Új Szó v júli informoval, že Főnix týmito peniazmi financoval predvolebné aktivity strany. Dobre si s Orbánom rozumie aj slovenský premiér Robert Fico. Počas Orbánovej návštevy Slovenska označil Fico slovensko-maďarské vzťahy za najlepšie v histórii. Oboch spája protiutečenecká rétorika a kritika Bruselu za utečenecké kvóty. Orbán prednedávnom zorganizoval referendum o kvótach s masívnou negatívnou kampaňou. Fico zase pre kvóty podal na Radu EÚ žalobu. Vo februári pritom obaja za povinné kvóty pre utečencov hlasovali na zasadnutí Európskej rady. Tento text ste mohli čítať vďaka tomu, že platíte za obsah. Vážime si to.


Príchod Jaguara Strabagu vynáša, v parku pri Nitre robí práce za desiatky miliónov

Štát sľúbil Jaguaru štátnu pomoc vo výške 130 miliónov eur. Odklepnúť ju musí Európska komisia. Zatiaľ o nej nerozhodla.

NITRA, BRATISLAVA. Stavebnej spoločnosti Strabag príchod britskej automobilky na Slovensko prospel. V priemyselnom parku neďaleko Nitry, v ktorom svoj závod stavia aj britský Jaguar Land Rover, robí práce už za vyše 230 miliónov eur. Najnovšiu zmluvu podpísal štát so Strabagom tesne pred Vianocami. Za 8,5 milióna eur pripraví spolu s miestnou firmou Inpek Holding v strategickom parku neďaleko Nitry konečné inžinierske siete. Štát očakával, že za to zaplatí 13,4 milióna eur. V nitrianskom priemyselnom parku má konzorcium okolo Strabagu dokončiť inžinierske siete podľa zmluvy do konca augusta 2017. O zákazku sa zaujímal aj Váhostav, ktorý spadá do portfólia oligarchu Juraja Širokého, ale aj stavebná spoločnosť Dúha Miroslava Remetu či ViOn zo Zlatých Moraviec. Zmluva, ktorú Strabag tesne pred Vianocami podpísal, je v poradí už piata, ktorú stavbári v súvislosti s výstavbou priemyselného parku podpísali. je suma, za ktorú Strabag pripravuje priemyselný park neďaleko Nitry, v ktorom vyrastie štvrtá automobilka na Slovensku Jaguar Land Rover. Najdrahšia zákazka je zatiaľ za 123 miliónov eur. Za túto sumu si štát koncom roka 2015 od neho objednal splanírovanie pôdy pod priemyselným parkom a vybudovanie vodovodných, elektrických a plynových prípojok. Zákazku Rakúšanom vtedy zverila bez verejnej súťaže vládna agentúra MH Invest, ktorá patrí pod ministerstvo dopravy. Splnomocnencom vlády pre strategické parky je štátny tajomník rezortu Viktor Stromček (Smer). Okrem toho buduje Strabag aj napojenie priemyselného parku na železnicu. Strabag ešte vlani v júli podpísal zmluvu so štátnymi Železnicami Slovenskej republiky. Majú postaviť okrem napojenia na železnicu aj terminál kombinovanej prepravy v Lužiankach. Vyjde na 51,6 milióna eur. Strabag má spolu s Doprastavom veľmi blízko aj k ďalšej veľkej zákazke. V priemyselnom parku má pripraviť cestnú infraštruktúru. S akou sumou však konzorciom prišlo do súťaže, zatiaľ nie je známe. Maximálna hodnota zákazky je 199 miliónov eur. Štvrtá automobilka Jaguar ohlásila svoj príchod na Slovensko v decembri 2015. Závod začala stavať vlani v septembri. Štát jej sľúbil štátnu pomoc vo výške 130 miliónov eur. Odklepnúť ju musí Európska komisia. Zatiaľ o nej nerozhodla. Má zamestnávať 2800 ľudí a preinvestuje asi 1,4 miliardy eur. Prvé auto by malo vyjsť zo závodu na jeseň 2018. Pôjde o Land Rover Discovery. Ročná produkcia by na začiatok mala byť okolo 150-tisíc vozidiel, neskôr sa zvýši až na 300-tisíc áut ročne. Tento text ste mohli čítať vďaka tomu, že platíte za obsah. Vážime si to.


V Pekingu otvorili letisko s najväčším terminálom na svete

Letisko Daxing navrhla zosnulá architektka Zaha Hadid.

PEKING. Čínsky prezident Si Ťin-pching v stredu formálne otvoril druhé medzinárodné letisko v Pekingu, ktorého terminál sa považuje za najväčší na svete. Medzinárodné letisko Daxing postavili za menej ako päť rokov a ročne má prepraviť 72 miliónov pasažierov. Náklady na jeho výstavbu predstavovali 120 miliárd jüanov (v prepočte približne 15 miliárd eur). Letisko Daxing navrhla zosnulá renomovaná architekta iracko-britského pôvodu Zaha Hadid. Pochváliť sa môže najväčším terminálom na svete s rozlohou jeden milión metrov štvorcových. Nachádza sa približne 45 kilometrov južne od centra Pekingu. Doterajšie hlavné letisko čínskej metropoly je druhým najrušnejším po americkom Medzinárodnom letisku Hartsfield-Jackson Atlanta a blíži sa ku svojej kapacite.


Turecko zostrelilo na hranici so Sýriou bezpilotné lietadlo

Neidentifikované lietadlo šesťkrát narušilo turecký vzdušný priestor.

ISTANBUL. Turecké vzdušné sily zostrelili na hranici so Sýriou neidentifikované bezpilotné lietadlo, ktoré šesťkrát narušilo turecký vzdušný priestor. Informovalo o tom v nedeľu turecké ministerstvo obrany. Podľa agentúry AFP rezort uviedol, že k incidentu došlo v sobotu. Bezpilotné lietadlo "zostrelili dve naše stíhačky F-16, ktoré vzlietli zo základne Incirlik", informovalo ministerstvo na Twitteri, kde zverejnilo aj fotografie zostreleného stroja. Podľa ministerstva nie je známe, komu patrí.


Grécka polícia počas razií v Aténach zatkla viac ako 140 ľudí, zväčša migrantov

Desiatky policajtov vyprázdnili v aténskej štvrti Exarcheia štyri budovy.

ATÉNY. Grécka polícia v pondelok počas viacerých razií v Aténach zatkla viac ako 143 ľudí, informovala agentúra AFP. Desiatky policajtov vyprázdnili v aténskej štvrti Exarcheia štyri budovy, ktoré boli niekoľko týždňov okupované squatermi. Obyvateľmi budov boli prevažne utečenci a migranti. Väčšina z nich pochádza z Afganistanu, Eritrey, Iraku a Iránu. Aténska prokuratúra razie povolila na základe sťažností majiteľov okupovaných budov. Štvrť Exarcheia je miestom častých potýčok medzi policajtmi a anarchistami, a to najmä od roku 2008, keď policajt zastrelil tínedžera. Jeho smrť vyvolala niekoľko týždňov trvajúce nepokoje. Nová grécka vláda premiéra Kyriakosa Mitsotakisa sľúbila, že prinesie do tejto štvrte "poriadok", vrátane pravidelných policajných hliadok. Novozvolený starosta Atén Kostas Bakojannis sa zaviazal, že jednou z jeho najvyšších priorít bude zaistiť bezpečnosť.


Nóri hlásia malý výskyt rádioaktívneho jódu pri hranici s Ruskom

Výskyt jódu môže súvisieť s nedávnou haváriou ruskej rakety.

OSLO, MOSKVA. Nórsky úrad pre radiáciu a jadrovú bezpečnosť (DSA) zaznamenal v ovzduší na hraniciach s Ruskom malý výskyt rádioaktívneho jódu, ktorý môže súvisieť s nedávnou haváriou ruskej rakety. Informovala o tom vo štvrtok agentúra Reuters. Podľa ruských úradov minulý týždeň na brehu Bieleho mora pri teste armádnej rakety s jadrovým zariadením došlo k výbuchu, ktorý zabil najmenej päť ľudí. Explózia vo vojenskom priestore pri ruskej obci Ňonoksa v Archangelskej oblasti sa stala minulý týždeň v stredu a nórske merania vykázali rádioaktívny jód v ovzduší v nasledujúcich troch dňoch. Výskyt zaznamenala meteorologická stanica v nórskej lokalite Svanhovd tesne pri ruských hraniciach, ktorá je od miesta explózie vzdialená asi 670 kilometrov. Úrad DSA vydal vyhlásenie, podľa ktorého nie je možné určiť, či zvýšený výskyt rádioaktívnej látky súvisí s ruskou haváriou. Monitoring ovzdušia sa na ruských hraniciach vykonáva pravidelne a mierne zvýšený výskyt rádioaktívneho jódu býva zaznamenávaný asi šesťkrát ročne. Príčiny nie sú jasné. Krátkodobé zvýšenie rádioaktivity v mieste výbuchu priznali aj ruské úrady. Explózia, o ktorej je len málo informácií, sa stala neďaleko prístavu Severodvinsk, kde sa nachádzajú dve veľké ruské armádne lodenice – SevMaš a Zvojzdočka. Celú oblasť po výbuchu uzatvorili pre lodnú dopravu.


Súd rozhodol proti Mayovej. Brexit musí schváliť parlament

Odchod Británie z Európskej únie musí odsúhlasiť parlament.

LONDÝN, BRATISLAVA. Britská vláda premiérky Theresy Mayovej nemôže spustiť proces odchodu krajiny z Európskej únie bez toho, aby si na to vypýtala súhlas parlamentu. V utorok o tom rozhodol Najvyšší súd, ktorého očakávaný verdikt predniesol jeho šéf lord Neuberger. Aktivovanie článku 50, ktorým sa proces odchodu Britov musí formálne spustiť podľa Lisabonskej zmluvy, musí odobriť parlament.  Verdikt ale nezvráti výsledok júnového referenda, v ktorom sa pre takzvaný brexit rozhodli britskí voliči. Hovorca premiérky v reakcii na súdny verdikt uviedol, že to nič nemení na plánoch vlády spustiť brexit do konca marca. Británia už partnerov z Únie informovala, že dodrží plánovaný termín a oficiálne aktivuje článok 50 Lisabonskej zmluvy o odchode z Únie koncom marca. V pozícii obhajcu vystupoval pred súdom britský generálny prokurátor Jeremy Wright. Sudcom za verdikt poďakoval, novinárom však po vynesení rozsudku povedal, že vláda je z neho „sklamaná“. Bude sa ním však riadiť. Osobitný vyslanec pre brexit David Davis by mal ešte v utorok vystúpiť s oficiálnym stanoviskom, ktoré napovie, ako bude Mayovej vláda ďalej postupovať. Za verdikt hlasovalo osem z 11 sudcov, proti boli traja. Podnet na súd dala ešte vlani aktivistka Gina Millerová. Verdikt ju potešil a teraz dúfa, že brexit sa bude dať predsa len zvrátiť, cituje ju Guardian. Britský Najvyšší súd sa zaoberal aj otázkou, či musia brexit schváliť aj parlamenty v jednotlivých častiach Británie, napríklad ten škótsky. Práve Škóti spoločne so severnými Írmi väčšinovo v referende brexit odmietli. Súhlas Škótov s odchodom z EÚ však podľa súdu nie je potrebný a stačí, aby brexit odobrili poslanci v Londýne. Vláda v reakcii na rozhodnutie súdu oznámila, že predloží do niekoľkých dní "jasný návrh zákona", umožňujúci parlamentu hlasovať o spustení oficiálnych rokovaní o brexite.  "Legislatívu predstavíme čoskoro," vyhlásil v parlamente minister pre brexit David Davis. "Bude to ten najjasnejší možný návrh zákona," dodal. "Náš časový plán aktivovať článok 50 Lisabonskej zmluvy do konca marca stále platí," uviedol Davis. Článok 50 Lisabonskej zmluvy stanovuje pravidlá pre dvojročný proces rokovaní o odchode krajiny z EÚ. Davis tiež upozornil: "Už niet cesty späť. Bodom, z ktorého už nebolo návratu, sa stal vlaňajší 23. jún (dátum historického referenda)." Zákonodarcovia z opozičných strán žiadajú od kabinetu jasnosť a zrozumiteľnosť v tom, aké ciele bude mať vláda pri rokovaniach o odchode z EÚ, ale vláda vyhlásila, že nechce odhaliť svoje karty. Škótska národná strana rozhodnutie britského najvyššieho súdu privítala. Strana zároveň v reakcii na toto rozhodnutie sľúbila, že britskej vláde čoskoro predloží na posúdenie 50 "závažných a podstatných" pozmeňovacích legislatívnych návrhov.  "Je veľmi dôležité, že westminsterskému parlamentu bola teraz daná maximálna možná príležitosť na to, aby diskutoval a rozhodol o spustení článku 50 (Lisabonskej zmluvy), a tiež podmienkach vyjednávacej pozície Británie," uviedla škótska premiérka Nicola Sturgeonová, ktorá je zároveň predsedníčkou Škótskej národnej strany.  "Poslanci Škótskej národnej strany sa budú snažiť spolupracovať s ďalšími zákonodarcami z dolnej snemovne parlamentu na zastavení smerovania k tvrdému brexitu," povedala ďalej Sturgeonová. Dodala, že škótska vláda taktiež zabezpečí, aby aj škótsky parlament hlasoval o tom, či súhlasí zo spustením predmetného článku 50.   Podľa Sturgeonovej je však zároveň čoraz jasnejšie, že hlas Škótska v rámci Británie nikto nepočúva a tvrdenie, že Škótsko je rovnocenným partnerom, nie je ničím viac, než len prázdnou rétorikou. Práve to podľa nej vyvoláva otázky, ktoré sú ešte zásadnejšie než členstvo v EÚ.   "Je Škótsko spokojné s tým, aby jeho budúcnosť bola diktovaná stále pravicovejšou britskou vládou, ktorá tu (v Škótsku) má len jediného poslanca, alebo je lepšie, aby sme našu budúcnosť vzali do vlastných rúk? Začína byť stále jasnejšie, že práve toto je voľba, ktorú Škótsko musí spraviť," dodala.


Keď mejkap podráždi. Problémy, ktoré vyvoláva kozmetika

Dermatologička radí ako si vybrať kozmetiku, ktorá nepoškodí pleť.

Pre mnohých je mejkap každodenná realita o ktorej sa nediskutuje. Môže uškodiť pokožke? Ako to už býva, odpoveď nie je jednoznačná a závisí od jednotlivca, typu kože a výrobkov, ktoré používa. Pri ohromujúcom výbere kozmetických prípravkov človek netuší ktorý si vybrať. Organický, prírodný, bez parfémov, hypoalergénny, alebo bez parabénu? Termín mejkap všeobecne opisuje skupinu kozmetiky, ktorá sa používa na skrášlenie. Stretnúť sa môžeme aj s výrobkami ako sú BB alebo CC krémy, ktoré kombinujú kryciu schopnosť mejkapu s inými zložkami, ktoré poskytujú ochranu pred slnkom a vyživujú pleť. Ľudia s problematickou pleťou ich používaním môžu znížiť počet prípravkov na tvár. Tieto krémy ale nie sú vhodné pre každého. Vo väčšine prípadov je mejkap neškodný, no niektoré výrobky môžu časti ľudí vyvolať problémy. Je veľmi dôležité používať mejkap a kozmetiku, ktoré sú vhodné pre váš typ pokožky a jej stav. Hoci väčšina ľudí má dobrú predstavu o svojom základnom type pokožky, môžu zlyhať pri rozpoznaní prípadnej kožnej poruchy. Ekzém, kontaktná dermatitída, ružovka (rosacea) alebo spálenie na slnku môžu vyvolať podráždenie a poškodenie pokožky. Zápal sprevádza pocit svrbenia, citlivosť, sčervenanie, hrudky a hrbole, zatiaľ čo narušenie bariéry pokožky sa prejavuje stiahnutou, citlivou, suchou alebo ľahko podráždenou pleťou. Tieto príznaky môžu byť totožné s príznakmi spôsobenými kozmetikou. Skôr než sa označí za vinníka mejkap, treba zvážiť, či nejde o ochorenie pokožky. Naopak reakcia na produkty, ktoré sú nanášané na pleť, môže vysvetliť prečo koža nereaguje na pravidelnú liečbu. Niektoré kozmetické výrobky môžu spôsobovať akné. Spája sa s určitými zložkami, ktoré spôsobujú tvorbu komedónu (upchatie pórov) a typicky sa prejavujú ako malé vyrážky podobné hrboľatým pupienkom. Predstava, že mejkap fyzicky zablokuje pór, je rozšírená, ale mylná. V skutočnosti sa pleť zanáša odumretými bunkami kože. Mierny zápal vedie k nadmernému preťaženiu kože a upchávaniu pórov, pričom najbežnejším vinníkom sú minerálne oleje. Nie vždy je možné určiť, či je príčinou problémov zložka mejkapu. Problémové môže byť aj jeho množstvo, či spôsob nanášania. Väčšinu nežiadúcich reakcií pokožky na kozmetické výrobky predstavuje dráždivá dermatitída. Môže postihnúť hocikoho, no výskyt je pravdepodobnejší u ľudí s citlivou pleťou alebo narušenou bariérou pokožky v dôsledku ružovky alebo ekzému. Zvyčajne spôsobuje svrbivú, šupinatú červenú vyrážku, ale môžu sa objaviť aj pľuzgiere alebo dokonca mokvanie. Symptómy sa môžu vyskytnúť okamžite, ale pri menej dráždivých látkach to môže trvať aj týždne alebo mesiace. Vtedy je omnoho náročnejšie odhaliť pravú príčinu problémov. Alergickú kontaktnú dermatitídu sprevádza červená, svrbivá vyrážka, ktorá sa niekedy spája s opuchom alebo pľuzgiermi. Objaví sa 12 až 48 hodín po kontakte s kozmetikou a ak človek alergén napriek tomu ďalej používa, ochorenie sa môže stať chronickým. Alergén môže byť veľmi ťažko rozpoznateľný, pretože v niektorých prípadoch sa citlivosť objaví až po rokoch či mesiacoch používania produktu. Najčastejšou príčinou kontaktných alergií z kozmetiky sú vonné a konzervačné zložky. Existuje viac ako päťtisíc rôznych vonných látok používaných v prípravkoch na starostlivosť o pokožku, z ktorých mnohé sú prírodné rastlinné extrakty a éterické oleje. Ďalšie bežné alergény zahŕňajú konzervačné látky, lanolín, dietanolamid kokosového oleja (penivý prostriedok) a činidlá na ochranu proti slnečnému žiareniu. Konzervačné látky, ako sú parabény, formaldehyd a Quaternium-15, sú potrebné vo všetkých kvapalných výrobkoch na ich stabilizáciu a zabráneniu rastu mikróbov. Hoci ľudia predpokladajú, že prírodné a organické zložky nespôsobujú alergiu, pri náchylných ľuďoch to neplatí. Neexistujú žiadne konkrétne zložky, ktorým by sa mali ľudia so nezistenou alergiou vyhýbať. Je však rozumné vyberať si produkty, ktoré sú hypoalergénne, neparfémované a nevedú k tvorbe čiernych bodiek. Ľudia, ktorí majú mastnú pleť alebo anamnézu akné, by tiež mali obmedziť kozmetiku na báze oleja. V prípade suchého alebo citlivého typ kože, zápaloch, alebo pri kontaktnej alergii sa treba vyhýbať dráždivým látkam a potenciálnym alergénom. Dráždivé bývajú peniace činidlá, adstringentné produkty (ako sú pleťové tonery, ktoré odsmasťujú), čistidlá a kyseliny (ako sú alfa-hydroxykyseliny používané pri akné a proti starnutiu). Uprednostnite hypoalergénne produkty pre citlivú pleť. Ak objavíte novú vyrážku alebo podráždenie kože, prvá vec, ktorú musíte urobiť, je pokúsiť sa potvrdiť diagnózu. Ak máte podozrenie, že problém spôsobil niektorý z vašich kozmetických prípravkov, ale nie ste si istí ktorý, mali by ste v problémovej oblasti prestať používať všetky. Zjednodušte každodennú rutinu a vyberajte si výrobky, ktoré sú určené pre citlivú a alergickú pleť. Ak problém zmizne a chcete odhaliť vinníka, môžete postupne testovať svoju pôvodnú kozmetiku. Skôr, než si prípravok nanesiete na tvár, je vhodné ho naniesť na malom kúsku pokožky na krku alebo tvári. Testovanie by malo trvať jeden alebo dva týždne. Ak nedokážete odhaliť pôvodcu problémov, alebo nájsť kozmetiku, ktorá by vám vyhovovala, zrejeme potrebujete odbornú pomoc. Lekár môže odhaliť kožné ochorenie a ak to bude potrebné, otestovať vás na alergie.


Lajčák sa v USA stretol s Pompeom. Pozval ho na zasadnutie OBSE do Bratislavy

Ministri zahraničných vecí hovorili o Sýrii, Ukrajine a Balkáne.

WASHINGTON. Za veľmi intenzívne, vecné, ale aj priateľské označil slovenský minister zahraničných vecí Miroslav Lajčák utorňajšie stretnutie so svojím americkým rezortným kolegom Mikeom Pompeom vo Washingtone. Lajčák podotkol, že s Pompeom sa stretol už po tretí raz za ostatných 11 mesiacov, čo podľa neho svedčí o výbornej kvalite vzájomných vzťahov. Lajčák uviedol, že s Pompeom sa okrem zhodnotenia bilaterálnych vzťahov venovali dôležitým medzinárodným otázkam. V prvom rade hovorili o situácii na severe Sýrie, respektíve aktivitách Turecka v tejto oblasti. V tejto otázke sa zhodli v tom, že nesmú dopustiť reaktivizáciu Dáišu (Islamského štátu) či infiltráciu teroristov na európske územie, čoho je podľa Lajčáka obava, ktorú zdieľajú aj USA. Ministri hovorili aj o situácii na Ukrajine, pričom Lajčák zdôraznil potrebu podporiť prezidenta Volodymyra Zelenského v jeho úsilí o naplnenie minských dohôd. Témou schôdzky bol podľa šéfa slovenského diplomacie aj vývoj udalostí na západnom Balkáne. "Tu Spojené štáty zdieľajú naše kritické hodnotenie neschopnosti Európskej únie pozvať na otvorenie prístupových rokovaní Severné Macedónsko a Albánsko. Je to rozhodnutie, ktoré veľmi ublížilo regiónu aj dôveryhodnosti Európskej únie. Budeme sa spoločne snažiť toto rozhodnutie zrevidovať," povedal Lajčák. Dodal, že s Pompeom hovorili aj o agende Organizácie pre bezpečnosť a spoluprácu v Európe (OBSE), ktorej Slovensko v tomto roku predsedá. Lajčák v tejto súvislosti Pompea pozval, aby sa v decembri (2.-6.12.) zúčastnil na ministerskej schôdzke OBSE v Bratislave, pričom spolu hovorili aj o očakávaniach, aké majú od tohto stretnutia. TASR o priebehu ich stretnutia informoval šéf tlačového oddelenia ministerstva zahraničných vecí a európskych záležitostí Juraj Tomaga.


Na pláži Copacabana vodič usmrtil dieťa a zranil 15 chodcov

Muž uviedol, že stratil kontrolu nad vozidlom, údajne trpí epilepsiou.

RIO DE JANEIRO. Vodič vrazil autom do davu ľudí na promenáde brazílskej pláže Copacabana, pričom usmrtil dieťa vo veku osem mesiacov. Najmenej 15 z nich utrpelo zranenia, uviedla agentúra Reuters. Podľa miestnych médií vodič z miesta činu ušiel, príslušníci polície ho však rýchlo chytili. Počas vypočúvania povedal, že pred jazdou nepil alkohol a tvrdí, že stratil kontrolu nad vozidlom. Podľa polície trpí epilepsiou. Auto sa zastavilo v piesku po tom, ako prešlo cez široký chodník, ktorý sa nachádza medzi plážou a rušnou cestou. V čase incidentu bolo na vyhľadávanej promenáde pri známej pláži mnoho ľudí. Auto vo veľkej rýchlosti prešlo širokým chodníkom medzi rušnou cestou a plážou a zastavilo v piesku. Médiá zverejnili fotografie z miesta nešťastia, na ktorých vidno čierne osobné auto stojace v piesku a okolo ležiacich zranených.


Trump obvinil moslimskú kongresmankou z nenávisti k USA

Omarová Trumpa cez víkend obvinila z toho, že podporuje extrémistov a rasistov.

WASHINGTON. Americký prezident Donald Trump aj v pondelok pokračuje vo zverejňovaní kritických stanovísk voči prvej moslimskej kongresmanke Ilhan Omar. Trump jej neprestáva venovať pozornosť aj napriek tomu, že ho vyzvala, aby so svojimi nenávistnými komentármi prestal, pretože vďaka nim dostáva stále viac vyhrážok zabitím. V pondelok Trump na Twitter napísal, že stanoviská Ilhan Omarová sú "antisemitské, protiizraelské, nešťastné a nenávistné voči USA". Trump sa v pondelok pustil aj do predsedníčky Snemovne reprezentantov amerického Kongresu Nancy Pelosiovú, ktorá sa Omarovej zastala a Trumpa vyzvala, aby na ňu prestal útočiť. Prezident dokonca naznačil, že Omarová šéfku snemovne "ovláda". Pelosiová podľa Trumpa okrem iného "stratila akúkoľvek kontrolu nad Kongresom", "nič nespravila", a "predtým, ako bude opäť obhajovať jej líderku, poslankyňu Omar, by sa mala pozrieť na jej dávnejšie výroky". O Ilhan Omar zas Trump napísal, že "je absolútne mimo kontroly, okrem kontroly, ktorú má nad Nancy!" Omar Trumpa cez víkend obvinila z toho, že podporuje krajne pravicových extrémistov a rasistov. "Musí s tým prestať. Ohrozuje to životy," vyhlásila kongresmanka. Ako príklad uviedla seba a to, že po tom, ako na ňu Trump začal útočiť, zaznamenala rapídny nárast vyhrážok a nenávistných prejavov voči svojej osobe. Trump cez víkend zverejnil video, ktoré má podľa neho dokumentovať, že Ilhan Omarová nie je dostatočne citlivá pri otázke teroristických útokov na New York a Washington z 11. septembra 2001. Vo videu sa okrem iného nachádza vystrihnutá krátka časť z jej prejavu pred Radou americko-islamských vzťahov, v ktorej o útokoch z 11. septembra hovorí, že "nejakí ľudia niečo spravili".Podľa agentúry The Associated Press (AP) sú však tieto slová vytrhnuté z kontextu tak, aby ukazovali údajnú necitlivosť političky voči obetiam útokov. V skutočnosti hovorila o tom, že po týchto útokoch sa začali viac porušovať ľudské práva moslimských obyvateľov USA. Ilhan Omar vyvolala vlnu nevôle v časti americkej spoločnosti - a tiež prvé nenávistné tweety od Trumpa - keď pred niekoľkými týždňami vyhlásila, že organizácie podporujúce politiku Izraela majú príliš veľký vplyv na časť amerických kongresmanov a naznačila, že niektorí členovia Kongresu sú za to "platení". Viacerí komentátori aj politici vrátane Trumpa ju vzápätí obvinili z antisemitizmu.


Absynt sa rozširuje. Reportážna literatúra má u nás prekvapujúci úspech

Vydavateľstvo preberie aktivity Kalligramu, ktoré malo dlho finančné problémy.

BRATISLAVA. Po revolúcii u nás vydavateľstvo Kalligram vydávalo zaujímavé knihy pre náročných čitateľov, otváralo významné spoločenské témy. Sústreďovalo sa na preklad maďarskej literatúry. Zvládalo pripravovať ročne zhruba päťdesiat titulov, no zápasilo s finančnými ťažkosťami. Jeho šéf a zakladateľ László Szigeti dlhšie oznamoval, že tlak vydavateľstvo nezvládne a ono zanikne, v roku 2015 jeho zamestnanci dostali výpovede. Ku skutočnému krachu však nedošlo. Príbeh značky Kalligram teraz pokračuje pod iným vedením, Szigeti sa ho rozhodol vzdať a prenechať inej generácii: „Tým, že som bol starší, znižoval sa počet kníh, ktoré som vládal vydávať a mal som vážne zdravotné problémy. Lekári mi radili, aby som zvolnil zo svojho životného tempa, lebo by to dopadlo zle." V utorok prišla správa, že Kalligram vzkriesi spolupráca s vydavateľstvom Absynt. To u nás pred tromi rokmi začalo vydávať reportáže a prekvapujúco sa uchytilo. „Nemyslím si, že máme nejaký veľký úspech, ale teší nás, že nám na knižnom trhu podarilo presadiť s novým žánrom a popularizovať ho, ceníme si, že nám stále narastá počet fanúšikov,“ hovorí jeden z jeho zakladateľov Filip Ostrowski. Čitatelia najviac ocenili knihu Martina Pollacka Americký cisár, ktorá hovorila o emigrácii z Haliče v 19. storočí. Absynt značku Kalligram preberie a bude sa ju snažiť udržať na trhu. Jej zameranie sa zúži najmä na témy súčasného sveta. „Samozrejme, že je to pre nás risk,“ priznáva Ostrowski. „Máme to však premyslené a zapáčilo sa nám, že by sme mohli oživiť značku, čo na Slovensku dlho rezonovala, a prebrať jej dedičtstvo.“ Prvou aktivitou obnoveného Kalligramu bude edícia Skica, ktorá prinesie pohľady vzácnych domácich autorov a autoriek. Dizajn nových kníh bude pripravovať, tak ako aj pri ostatných tituloch Absyntu, Pavlína Morháčová. Za edíciu bude zodpovedný Juraj Čorba, ktorý zlúčenie oboch značiek inicioval. „Značku som viedol dvadsaťpäť rokov a želám mladému tímu ďalších dvadsaťpäť rokov s Kalligramom,“ hovorí s nádejou László Szigeti. S novými vydavateľmi bude naďalej komunikovať.